title: Puumanainen

text: Bobby kaipaa itselleen parisuhdetta ja on ollut välillä tuntenut itsensä ulkopuoliseksi muiden ollessa vakavissa parisuhteissa. Bobbylle oli kova pala, kun hänen ystävänsä Grayson alkoi seurustella Julesin kanssa, mutta on sittemmin hyväksynyt asian ja on läheinen ystävä molempien kanssa.


title: Puumanainen

text: Sarja sai alkunsa, kun näyttelijä Courteney Cox pyysi Bill Lawrencea luomaan hänelle uuden komediasarjan. Lawrence halusi kuitenkin ensin testata yhteistyötä Coxin kanssa, minkä seurauksena Cox teki vierailun Lawrencen luomaan ja tuottamaan komediasarja "Tuho-osastoon". Hyvin onnistuneen vierailun seurauksena Bill Lawrence ja Kevin Biegel loivat yhdessä sarjan, jonka tarkoituksena oli kertoa nelikymppisen, vastikään eronneen naisen palaamisesta deittimarkkinoille. Inspiraatiota sarjaan Lawrence on kertonut saaneensa vaimoltaan Christa Milleriltä, joka myös näyttelee sarjassa. Vaihtoehtoinen nimi sarjalle oli muun muassa "40 and Single", mutta tuottajat päätyivät lopulta nimeen "Cougar Town", koska sen katsottiin herättävän eniten keskustelua. ABC tilasi sarjaan pilottijakson tammikuussa 2009, ja myöhemmin keväällä sarja valittiin kanavan syysohjelmistoon.


title: Puumanainen

text: Sarjan esityskanava ilmoitti 8. lokakuuta 2009 tilanneensa sarjalle täyden esityskauden eli 22 jaksoa. Myöhemmin ABC tilasi vielä kaksi lisäjaksoa, joten ensimmäinen tuotantokausi kattaa yhteensä 24 jaksoa. Tammikuussa 2010 ABC ilmoitti sarjan jatkavan toiselle tuotantokaudelle, joka käynnistyi 22. syyskuuta 2010. "Puumanainen" jäi ylimääräiselle esitystauolle helmikuussa 2011, kun sarjan ohjelmapaikalla aloitti uusi komediasarja, "Mr. Sunshine", jonka pääosaa näyttelee niin ikään "Frendit"-sarjan päänäyttelijä, Matthew Perry. "Puumanainen" palasi kanavan ohjelmistoon huhtikuussa, ja toisen tuotantokauden viimeinen jakso esitettiin toukokuun 2011 lopulla.


title: Puumanainen

text: ABC ilmoitti tammikuussa 2011, että sarja jatkuu kolmannelle tuotantokaudelle. Saman vuoden toukokuussa julkistettuun kanavan syysohjelmistoon sarjaa ei kuitenkaan oltu sijoitettu. Tuolloin ohjelman kerrottiin palaavan tauolta marraskuussa 2011, kun "Dancing with the Stars" -ohjelman tuotantokausi on saatu päätökseen ja että ohjelman esityspaikaksi vaihtuisi tiistai-illat. Sarjan epäiltiin kuitenkin palaavan tauolta vasta tammikuussa 2012. ABC julkisti kevään 2012 ohjelmistonsa marraskuussa 2011, mutta "Puumanaisen" esitysajankohtaa tai paluupäivää ei edelleenkään kerrottu. Mediassa epäiltiin jo, että sarja olisi lopetettu, mutta ABC vakuutti sarjan palaavan ohjelmistoon kevään 2012 aikana. Kolmannen kauden piti alun perin koostua 22 jaksosta, mutta ABC vähensi myöhemmin tilaustaan 15 jaksoon.


title: Puumanainen

text: Vuodenvaihteessa 2011–2012 "Puumanaisen" tuottajat ja muu tuotantoryhmä alkoivat järjestää tapahtumia, joissa sarjan faneille näytettiin "Puumanaisen" kolmannen kauden jaksoja sekä järjestettiin muuta toimintaa ja jaettiin sarjan fanituotteita. Tapahtumia järjestettiin ympäri Yhdysvaltoja, ja niihin pystyi saamaan lippuja ilmoittautumalla Internetin kautta. Televisiokanava ABC ei ollut mukana järjestämässä tapahtumia, vaan sarjan tuottajat maksoivat itse kaiken. Tapahtumien tarkoituksena oli pitää yllä sarjan fanien mielenkiintoa pitkän tauon aikana. Tuottajat myös järjestivät sarjalle oman tilaisuuden "Television Critics Association" -pressikiertueella, koska ABC ei ollut sisällyttänyt sarjaa omaan osioonsa.


title: Puumanainen

text: Tammikuussa 2011 ABC:n ohjelmajohtaja Paul Lee kertoi sarjan palaavan tauolta "alustavasti maaliskuussa". Lee vakuutti, että sarjan tarkka paluupäivämäärä kerrottaisiin lähiviikkoina ja että sarjan paluuta mainostettaisiin kanavalla kunnolla. Myöhemmin samassa kuussa ABC lopetti huonon vastaanoton saaneen "Work It" -komediasarjan vain kahden jakson jälkeen, ja Bill Lawrence sanoi toivovansa "Puumanaisen" saavan kyseisen sarjan ohjelmapaikan. Lawrencen toive toteutui muutamaa päivää myöhemmin, kun ABC vahvisti sarjan palaavan tauolta 14. helmikuuta 2012 uudella ohjelmapaikalla.


title: Puumanainen

text: Kolmas kausi ei menestynyt katsojalukujen valossa, ja mediassa arvioitiin sarjan päättyvän kolmannen kauden jälkeen. Toukokuussa 2012 julkisuuteen levisi tieto, että sarja voisi mahdollisesti siirtyä ABC:lta kaapelikanava TBS:n ohjelmistoon. Deadline.com kertoi, että tuotantoyhtiö ja TBS kävisivät neuvotteluja kahdesta 15 jakson mittaisesta kaudesta, jotka mahdollistaisivat sarjan saamisen syndikointiin. 10. toukokuuta 2012 TBS vahvisti ostaneensa esitysoikeudet sarjan kolmeen ensimmäiseen tuotantokauteen sekä tilanneensa sarjalle neljännen tuotantokauden, joka kattaa 15 jaksoa. Bill Lawrence ja Kevin Biegel ilmoittivat keskittyvänsä jatkossa enemmän uusiin projekteihinsa, ja Ric Swartzlander nostettiin sarjaan uudeksi vastaavaksi tuottajaksi ja showrunneriksi. Kolmella aiemmalla kaudella showrunnerina toiminut Lawrence oli kuitenkin vahvasti mukana myös neljännellä kaudella, koska hänellä ei ollut uutta omaa sarjaa tuotannossa. Neljäs tuotantokausi esitettiin tammi–huhtikuussa 2013.


title: Puumanainen

text: TBS ilmoitti 25. maaliskuuta 2013 tehneensä sopimuksen viidennestä tuotantokaudesta, joka tulee sisältämään 13 jaksoa. Sarjan uudeksi vastaavaksi tuottajaksi ja showrunneriksi Ric Swartzlanderin tilalle nimitettiin sarjan käsikirjoittajana aiemmin toiminut Blake McCormick. Kauden esittäminen alkoi tammikuussa 2014.


title: Puumanainen

text: "Puumanaisen" katsojaluvut laskivat hieman viidennellä kaudella, eikä kauden päättyessä ollut varmuutta sarjan jatkosta. Sarjan jatkon epäiltiin olevan vaakalaudalla, kun näyttelijä Ian Gomez valittiin uuden komedisarjan pilottijaksoon. TBS ilmoitti kuitenkin toukokuussa 2014 tilanneensa sarjaan kuudennen tuotantokauden, joka tulee olemaan sarjan viimeinen. Kausi tulee edellisen tavoin sisältämään 13 jaksoa, ja kaikki päänäyttelijät ovat mukana.


title: Puumanainen

text: Ohjelman alkuperäinen idea oli kertoa juuri eronneesta 40–vuotiaasta yksinhuoltajaäidistä, joka alkaa deittailla nuorten miesten kanssa. Tästä luovuttiin kuitenkin jo ensimmäisen tuotantokauden aikana, kun sarja alkoi perustua suunniteltua enemmän päänäyttelijöiden väliseen kemiaan. Vastaava tuottaja Bill Lawrence kertoi haastattelussa huomanneensa, että oli huomattavasti helpompaa käsikirjoittaa tarinaa koko porukalle yhdessä kuin että nämä olisivat erikseen. Lawrence epäili myös, että katsojia ei kiinnostaisi pidemmän päälle, pysyisikö Jules (Courteney Cox) yhdessä poikaystävänsä kanssa vai ei.


title: Puumanainen

text: Lawrence kertoi jo alkuvuodesta 2010 halukkuudestaan vaihtaa sarjan nimi. Toukokuussa Lawrence kertoi perusteluiksi aikomukselleen sen, että sarjan sisältö on muuttunut kauden aikana valtavasti alkuperäisideastaan. Perusteluna oli myös se, että moni jättää sarjan katsomatta nimen vuoksi. Nimen "cougar" viittaa vanhempaan naiseen, joka seurustelee nuorempien miesten kanssa. Tämä ilmaisu on herättänyt inhoa ihmisissä. Heinäkuun 2010 lopulla sarjan Bill Lawrence kuitenkin vahvisti, ettei sarjan nimeä muuteta. Lawrencin mukaan ainoa hyvä vaihtoehto olisi ollut "The Courteney Cox Show", josta Courteney Cox ei kuitenkaan itse pitänyt.


title: Puumanainen

text: Toukokuussa 2011 Lawrence ilmoitti jälleen Twitter-tilinsä kautta, että nimen vaihtaminen on jälleen harkinnassa. Lawrence kertoi, että vaihtoehtoina nimelle oli ollut aiemmin esimerkiksi "Grown Ups" ja "Sunshine State", mutta ABC ei suostunut kyseisiin vaihtoehtoihin. Sarjan päänäyttelijä Courteney Cox kertoi heinäkuussa 2011, että yksi vahvoista ehdokkaista uudeksi nimeksi on "Friends with Beverages". Lawrence kertoi lokakuussa 2011, että nimen vaihtaminen ei ole vieläkään varmaa ja että hän suunnittelee järjestävänsä asiasta fanien keskuudessa äänestyksen, jossa "Cougar Town" on yksi vaihtoehdoista. Tammikuussa 2012 sarjan tuottaja Kevin Biegel vahvisti, ettei sarjan nimeä tulla muuttamaan.


title: Puumanainen

text: Sarjan logossa luki ensimmäisen kauden ajan ""Welcome to Cougar Town"" eli ""Tervetuloa Puumakaupunkiin""; toisen kauden avausjaksossa tekstinä oli ""(Still) Cougar Town"" (suomeksi ""(Yhä) Cougar Town""), jolla viitattiin aiemmin harkittuun nimen vaihtamiseen. Viittaukset sarjan "huonoon" nimeen ovat jatkuneet sittemmin, ja logossa on lukenut muun muassa ""Badly Titled Cougar Town"" (suomeksi ""Huonosti nimetty Cougar Town"") ja ""100% Cougar Free Cougar Town"" ("100% puumavapaa Cougar Town"). Myöhemmillä kausilla viittauksia on ollut nimen lisäksi myös jaksojen sisältöihin sekä sarjan huonoihin katsojalukuihin nähden pitkään ikään; viidennen kauden avausjaksossa logossa luki ""Season five? Didn't see that coming"" (""Viides kausi? En olisi uskonut"").


title: Puumanainen

text: "Puumanainen" on mainittu lukuisia kertoja NBC-kanavan tilannekomediasarjassa "Community". Sarjan toisen tuotantokauden jakso "My Dinner with Andre" sisälsi pitkän kohtauksen, jossa "Puumanaista" ihannoiva Abed (Danny Pudi) kertoi vierailustaan "Puumanaisen" kuvauksissa. Danny Pudi esiintyi myös oikeasti "Puumanaisen" toisen tuotantokauden päätösjaksossa "Something Good Coming" erään kohtauksen taustalla. Vastavuoroisesti myös "Puumanaisen" näyttelijät Dan Byrd ja Busy Philipps näkyivät "Communityn" kauden päätösjaksossa kohtauksen taustalla. "Puumanainen"-sarja mainittiin myös "Communityn" kolmannen kauden avausjaksossa, jossa väitettiin sarjan perustuvan brittiläiseen ohjelmaan "Cougarton Abbey".


title: Puumanainen

text: Toisen tuotantokauden päätösjaksossa nähtiin vierailevana näyttelijänä Sam Lloyd, joka näytteli Ted Bucklandia – samaa hahmoa, jota hän esitti komediasarjassa "Tuho-osasto", joka oli niin ikään Bill Lawrencen luoma ja tuottama.


title: Puumanainen

text: Lokakuussa 2011 Lawrence kertoi, että kaikki sarjan näyttelijät tulisivat tekemään lähiaikoina sekä ABC:n että muiden kanavien ohjelmissa pieniä vierailurooleja, ja että tällä tavoin tauolla oleva sarja pysyisi katsojien mielessä. Lawrence vahvisti, että näyttelijät vierailisivat esimerkiksi sarjoissa "Greyn anatomia", "Rakkauden anatomia" ja "Ensisilmäyksellä".


title: Puumanainen

text: "Puumanaisen" jäätyä esitystauolle helmikuussa 2011 sarjan internetsivuilla alettiin esittää "Andy's Dreams" -nimistä verkkosarjaa. "Diet Dr. Pepper" -juoman sponsoroimassa kuusiosaisessa sarjassa nähtiin Andy Torresin (es. Ian Gomez) unia, joissa sarjan hahmot seikkailivat.


title: Puumanainen

text: "Puumanaisen" päänäyttelijä Courteney Cox tuli tunnetuksi 1990–luvulla alkaneesta komediasarjasta "Frendit", ja myös muita "Frendien" näyttelijöitä on esiintynyt sarjassa; Lisa Kudrow vieraili sarjan ensimmäisen kauden jaksossa "Rhino Skin" ihotautilääkäri Amy Evansin roolissa. Jennifer Aniston vieraili sarjan toisen kauden avausjaksossa "All Mixed Up" esittäen Julesin terapeuttia, Glenniä. Coxin roolihahmon aviomiestä "Frendeissä" esittänyt Matthew Perry vierailee "Puumanaisen" viidennellä kaudella. Cox oli pyytänyt Perryä vierailemaan "Puumanaisessa" jo ensimmäisellä kaudella, mutta Perry oli tuolloin kieltäytynyt kutsusta vedoten heidän yhteiseen "Frendit"-historiaansa.


title: Puumanainen

text: Sarja aloitti katsojaluvuissa vahvasti, kun syyskuussa 2009 esitettyä sarjan pilottijaksoa seurasi yhteensä 11,4 miljoonaa katsojaa. Katsojaluvut tippuivat kuitenkin tasaisesti kauden edetessä, ja kauden päätösjaksolla katsojia oli enää 6,16 miljoonaa eli vain noin puolet kauden alkuun verrattuna.


title: Puumanainen

text: ABC mainosti vahvasti sarjan toisen kauden avausjaksoa Jennifer Anistonin vierailuroolin vuoksi, ja jakso onnistuikin keräämään yli 8 miljoonaa katsojaa. Alkukauden ajan katsojaluvut pysyivät tasaisesti 6–8 miljoonassa, mutta kauden puolivälin jälkeen luvut lähtivät laskuun. Kauden viimeistä jaksoa katsoi vain hieman yli 5 miljoonaa katsojaa, mikä oli kauden heikoin lukema.


title: Puumanainen

text: Kolmannen kauden avausjaksoa katsoi vain 4,88 miljoonaa henkilöä ja oli siten sarjan vähiten katsottu jakso. Sarjan katsojaluvut jatkoivat putoamistaan kauden edetessä, ja "TV by the Numbers" -sivuston artikkelissa arvioitiin, että sarjan voisi pelastaa lopettamiselta vain se, että kanava tahtoisi saada sarjan syndikointiin.


title: Puumanainen

text: Sarja siirtyi kolmannen tuotantokauden jälkeen kaapelikanava TBS:lle. Neljännen kauden jaksot keräsivät keskimäärin yli kaksi miljoonaa katsojaa, mikä teki "Puumanaisesta" TBS:n kaikkien aikojen katsotuimman oman sarjan. Viidennellä kaudella katsojaluvut laskivat jonkin verran, mutta sarja pysyi silti katsotuimpien kaapelikanavien komediasarjojen joukossa.


title: Puumanainen

text: Sarja sai alkaessaan vaihtelevia arvosteluja kriitikoilta. Eräs kriitikko haukkui puuma-sanan käytön kliseiseksi ja epäuskottavaksi sekä totesi, että sarja ei ole hauska. Sarjan arvioitiin myös heittävän hukkaan Courteney Coxin taitoja. Toisaalta sarjaa sanottiin myös "paremmaksi mitä nimi ehdottaisi" ja että se ei ole "täysin epähauska tai charmiton". "USA Today" -lehti kehui sarjan näyttelijöitä ja käsikirjoitusta.


title: Puumanainen

text: Toinen kausi sai kriitikoilta positiivisempaa palautetta. Sarjan kehuttiin parantuneen huomattavasti edellisen kauden puolivälissä, kun näyttelijöiden kemiaa alettiin käyttää hyväksi. "TVGuiden" kriitikko sanoi "Puumanaisen" kehittyneen "säälittävästä seksifarssista" nautinnolliseksi sarjaksi. "USA Todayn" kriitikko antoi sarjalle kolme tähteä viidestä todeten sarjan olevan omalla tavallaan hyvin miellyttävä ja lämmin, mutta se ei ole suunnattu kaikille.


title: Puumanainen

text: Kolmas kausi on saanut kriitikoilta runsaasti myönteistä palautetta. Metacritic-sivustolla sarja sai 80 pistettä sadasta. "The A.V. Clubin" kriitikko antoi kauden avausjaksolle arvosanan A- todeten, että kaikki ongelmat, joita sarjalla on menneisyydessä ollut, on nyt korvattu "puhtaalla nautinnolla". Toinen kriitikko sanoi uuden kauden olevan "ihanan hauska".


title: Puumanainen

text: Sarjan siirtyminen kaapelikanava TBS:lle sai kriitikoilta hyvän vastaanoton; "Huffington Postin" kriitikko sanoi, että sarja tuntuu hieman erilaiselta, mutta on kuitenkin edelleen "hauska ja ihana". "TVGuiden" kriitikko sanoi sarjan olevan edelleen yhtä "katumattoman pinnallinen ja hassu kuin ennenkin".


title: Puumanainen

text: Viidennen kauden alkaessa "The A.V. Clubin" kriitikko sanoi sarjan olevan täsmälleen samanlainen kuin ennenkin, "ja niin on hyvä". "Time Out Chicagon" kriitikko oli samoilla linjoilla todeten sarjan "asettuneen mukavuusalueelleen".


title: Puumanainen

text: Suomen mediassa "Puumanainen"-sarjaa on luonnehdittu muun muassa "semikivaksi", "reipasotteiseksi" ja "suurella sydämellä tehdyksi".


title: Puumanainen

text: Courteney Cox on saanut roolistaan positiivista palautetta, ja hän saikin vuonna 2010 parhaan komediasarjan naispääosan Golden Globe -ehdokkuuden. Mediassa on arvioitu, että Cox olisi ansainnut roolistaan myös Emmy-ehdokkuuden. Sarja ei ole onnistunut saamaan laisinkaan Emmy-ehdokkuuksia historiansa aikana.


title: Puumanainen

text: Sarjan alussa esitellään Jules Cobb, juuri eronnut 40–vuotias nainen, jolla on 17–vuotias poika. Julesia haluaisi saada takaisin nuoruuden, jota hän ei koskaan ehtinyt viettää. Räväkän assistenttinsa Laurien avustuksella Jules aloittaa jälleen deittailun. Julesin poikaa Travisia nolottaa äitinsä puuhailut, ja myös Julesin paras ystävä Ellie yrittää vihjata Julesille, että hän vain nolaa itsensä bailaamalla parikymppisten mukana. Jules joutuu itsekin myöntämään, ettei nelikymppisenä enää jaksa juhlia nuoren tavoin. Jules aloittaa suhteen Josh-nimisen, itseään nuoremman miehen kanssa. Kun Josh kertoo Julesille olevansa rakastunut tähän, Jules joutuu perääntymään, koska ei ole vielä valmis niin vakavaan suhteeseen.


title: Puumanainen

text: Eron jälkeen Jules päättää unohtaa nuoremmat miehet ja aloittaa suhteen Jeffin, tällä kertaa Julesin ikäisen miehen, kanssa. Jules ei kuitenkaan edelleenkään ole valmis vielä vakavaan suhteeseen, vaan tahtoo vielä nauttia vapaasta elämästä avioeron jälkeen. Jeff ja Jules eroavat. Lohtua Jules hakee yllättäen ex-mieheltään Bobbylta, joka toivoisi hänen ja Julesin voivan yrittää vielä kerran alusta. Jules kertoo, ettei se ole mahdollista – heidän kahden onnellinen loppu on pysyä ystävinä ja vanhempina Travisille. Samanaikaisesti poikaystäväänsä Smithiä kaipaava Laurie ajautuu sänkyyn Graysonin kanssa, vaikka on tietoinen, että Jules pitää Graysonia potentiaalisena tulevana seurustelukumppanina.


title: Puumanainen

text: Travis on valittu kahteen yliopistoon, joiden välillä hänen on valittava. Jules toivoisi Travisin jäävän lähelle kotia, ja siihen vaihtoehtoon Travis lopulta päätyykin. Travisin aikuistuminen on kuitenkin Julesille kova pala. Julesin naapuri Grayson tarjoaa yllättäen Julesille tukea, ja pari ajautuu sänkyyn. Jules ja Grayson sopivat olevansa "ystäviä etujen kera": satunnaista seksiä ilman sitoumuksia. Jules huomaa kuitenkin haluavansa enemmän, ja kaksikko aloittaa lopulta virallisen seurustelun. Aluksi suhteesta saa tietää vain Ellie, mutta pian salaisuus tulee myös muiden tietoon – paitsi Bobbyn, joka edelleen rakastaa Julesia. Jules ja Grayson pohtivat, miten kertoa Bobbylle satuttamatta häntä, mutta mikään keino ei tunnu sopivalta. Lopulta he päättävät viedä koko porukan rannalle viettämään iltaa, ja siellä Jules suutelee Graysonia Bobbyn silmien edessä. Bobby järkyttyy, mutta antaa lopulta suhteelle siunauksensa.


title: Puumanainen

text: Travis aloittaa opiskelut yliopistossa ja muuttaa pois kotoa, mikä on Julesille kova pala. Myös Travisilla on aluksi sopeutumisvaikeuksia, mutta opiskelujen alettua Travis ystävystyy kämppiksensä Kevinin kanssa ja alkaa seurustella itseään vanhemman opiskelijan, Kirstenin, kanssa.


title: Puumanainen

text: Travisin lähtöä sureva Jules taas tarrautuu entistä enemmän kiinni Graysoniin, jota ahdistaa Julesin jatkuva huomio. Grayson kuitenkin päättää seurustelevansa Julesin kanssa tosissaan, ja lupaa tukea Julesia. Koska suhde Julesin kanssa alkaa vakiintua, Grayson päättää kertoa Julesille hänen ja Laurien viettämästä yhteisestä yöstä. Jules raivostuu Laurielle, joka meni sänkyyn Graysonin kanssa, vaikka oli tiennyt Julesin olevan kiinnostunut Graysonista. Samanaikaisesti Laurien poikaystävä Smith joutuu huomaamaan, etteivät hänen tunteensa Laurieta kohtaan olekaan niin voimakkaita kuin kuuluisi ja hän päättää suhteen. Laurie musertuu uutisesta, ja Jules heltyy antamaan ystävälleen anteeksi. Kiitospäivänä Jules tunnustaa ensimmäisen kerran Graysonille rakkautensa, mistä Grayson hämmentyy eikä osaa vastata kuin "kiitos". Jules pelkää pilanneensa suhteen liian aikaisella rakkaudentunnustuksella, mutta päättää olla painostamatta Graysonia mihinkään. Grayson kertoo Julesille olevansa onnellinen hänen kanssaan, mutta ei ole yhtä nopea ja avoin kertomaan tunteistaan kuin hän. Jules lupaa antaa Graysonille aikaa, mutta kun rakkaudentunnustusta ei vielä muutamaa kuukautta myöhemminkään ole kuulunut, Jules alkaa epäröidä suhteen tulevaisuutta. Jules kertoo pelkäävänsä hänen ja Graysonin olevan liian erilaisia toisilleen, mihin Grayson vastaa rakastavansa Julesia juuri sen vuoksi, että he ovat keskenään niin erilaisia.


title: Puumanainen

text: Travisin tyttöystävä Kirsten saa työpaikan Chicagosta, mikä saa Travisin harmistumaan. Jules tajuaa pian, että Travis aikoo kosia Kirsteniä saadakseen tämän jäämään Floridaan ja päättää puuttua peliin. Grayson vaatii kuitenkin Julesia pysymään erossa asiasta, ja pitkin hampain Jules suostuu. Travis joutuu kuitenkin pettymään, kun Kirsten vastaa kosintaan kieltävästi ja muuttaa pois. Eron seurauksena Travis masentuu, lopettaa opiskelut ja muuttaa asumaan isänsä veneeseen, eikä Jules mahda tilanteelle mitään. Laurien puheista Travis saa yllättäen idean muuttaa asumaan Havaijille. Jules järkyttyy poikansa ratkaisusta ja päättää lähteä muiden mukana hakemaan poikansa takaisin kotiin.


title: Puumanainen

text: Havaijilla Travis aloittaa työt surffilautojen kiillottajana ja viettää huoletonta elämää paikallisten asukkaiden seurassa. Jules yrittää puhua pojalleen järkeä, mutta tuloksetta. Havaijilla Grayson myöntää Julesille haluavansa saada lapsia, mutta Jules joutuu toteamaan, ettei hän itse ole enää halukas saamaan lisää lapsia. Julesin iloksi Laurie onnistuu saamaan Travisin muuttamaan mielensä kotiinpaluun suhteen. Paikallinen asukas Ted Buckland saa taas vastaavasti Julesin pään kääntymään, ja Jules sanoo Graysonille "I will go on any adventure with you" – Jules on valmis mihin tahansa seikkailuun Graysonin kanssa.


title: Puumanainen

text: Grayson kosii Julesia, joka suostuu. Jules ryhtyy suunnittelemaan innoissaan häitä, ja Grayson jää välillä ulkopuoliseksi. Julesin ja Graysonin elämä mullistuu, kun he törmäävät kadulla Graysonin entiseen heilaan Hollyyn, joka ilmoittaa Graysonin olevan hänen Tampa-tyttärensä isä. Julesin on vaikea sulattaa uutista, mutta tajuaa lopulta, että näin Grayson saa nauttia isyydestä ilman, että Julesin tarvitsee itse hankkia uutta lasta.


title: Puumanainen

text: Bobby ihastuu Travisin valokuvausprofessori Angieen. Travis on aluksi vastahakoinen, mutta lopulta kaikki auttavat tekemään Bobbyn ja Angien ensitreffeistä täydelliset. Bobby ja Angie alkavat seurustella, mutta Bobby joutuu pettymään, kun Angie ei lopulta haluakaan vakavaa suhdetta.


title: Puumanainen

text: Graysonia alkaa ärsyttää, kun hän ei saa kotonaan laisinkaan rauhaa muilta. Grayson pyytää Julesia karkaamaan kanssaan naimisiin, mihin Jules suostuu – mutta kaikki muutkin tulevat väärinymmärryksen myötä mukaan. 21–vuotissynttäreitään viettävä Travis päättää vihdoin tunnustaa tunteensa Laurielle, mutta kaikkien yllätykseksi Laurien Twitter-poikaystävä Wade saapuu Afganistanista yllätysvierailulle. Kun Graysonin tytär ei pääsekään paikalle häihin, Jules ja Grayson päätyvät lopulta menemään naimisiin kotona rannalla.


title: Puumanainen

text: Jules ja Grayson yrittävät pitää tuoretta avioliittoaan elävänä muun muassa nakuilupäivää viettämällä. Suuremmilta kiistoilta vältytään, vaikka Jules loukkaantuukin, kun Grayson ei tunnu arvostavan hänen uskoaan. Julesin isä Chick loukkaantuu ratsastaessaan, ja Jules alkaa huolestua ikääntyvästä isästään. Julesin järkytykseksi selviää, että Chickillä on Alzheimerin tauti.


title: Puumanainen

text: Andy on tietämättään valittu kaupungin uudeksi pormestariksi, mutta ketään ei tunnu kiinnostavan. Andyn ja Ellien suurin haaste on Stan-pojan kasvattaminen, ja Andy pelkää edelleenkin pojan olevan kasvamassa pahoille teille.


title: Puumanainen

text: Bobby ystävystyy Lisa-nimisen naisen kanssa, ja kaksikko alkaa lopulta seurustella. Suhde alkaa muuttua vakavammaksi, mikä saa Bobbyn perääntymään. Bobby pelkää pilaavansa jälleen kaiken, mutta Andyn puhuttua hänelle järkeä Bobby päättää heittäytyä suhteeseen täysillä.


title: Puumanainen

text: Laurien poikaystävä Wade palaa pysyvästi Afganistanista ja muuttaa Laurien luokse asumaan. Travis on mustasukkainen Lauriesta, ja lopulta Wade aistii, että myös Lauriella on tunteita Travisia kohtaan ja jättää Laurien. Laurie myöntää lopulta Travisille tunteensa, ja pari päättää alkaa seurustella.


title: Puumanainen

text: Travisin ja Laurien suhteessa on kaikilla sulattelemista. Jules vakuuttaa hyväksyneensä suhteen täysin, vaikka hänen onkin hieman hankalaa käyttätyä pariskunnan edessä luontevasti. Jules tulee jopa kateelliseksi, kun Travis ja Laurie vaikuttavat olevan parempi pari kuin hän ja Grayson. Travis ja Laurie riitaantuvat, kun he tajuavat haluavansa tulevaisuudelta eri asioita, mutta tajuavat lopulta rakastavansa toisiansa. Kun selviää, että Laurie on raskaana, Jules lupaa, että kaikki pysyvät aina heidän tukenaan.


title: Puumanainen

text: Julesin ja Graysonin avioliitto sujuu sopuisasti, kuten myös Ellien ja Andyn. Andylla on paineita töissä ja kaupungin pormestarina, ja Grayson ja Bobby murehtivat vanhentumistaan. Julesin isän, Chickin, Alzheimerin tauti alkaa edetä, ja lopulta Chick muuttaa Julesin ja Graysonin luokse asumaan.


title: Puumanainen

text:
Travis valmistuu collegesta, ja Jules murehtii poikansa työllistymistä. Travis päätyy lopulta töihin paikalliseen kahvilaan.
"Puumanaista" on esitetty USA:n lisäksi lukuisissa eri maissa. Sarjaa esitetään muun muassa Saksassa, Isossa-Britanniassa, Ruotsissa, Espanjassa, Australiassa ja Italiassa. Kanadassa Citytv-kanava esittää sarjaa USA:n esitystahdissa.


title: Puumanainen

text: Sarjan esittäminen alkoi Suomessa MTV3-kanavalla 12. elokuuta 2010. Suomessa sarjan avausjakso "Miesmarkkinoilla" keräsi keskimäärin 351 000 katsojaa ja oli koko vuoden 2010 katsotuin klo 22 jälkeen esitetty ulkomaalainen draamasarja kohderyhmässä, johon kuuluu kaikki yli 10–vuotiaat. Samalla sarjan avausjakso oli kesän 2010 prime time -ohjelmiston katsotuin ulkomaalainen ohjelma 15–44-vuotiaissa. Sarjan toinen jakso keräsi keskimäärin 265 000 katsojaa. Ensimmäisen tuotantokauden päätösjakso esitettiin 20. tammikuuta 2011, jonka jälkeen sarja jäi tauolle. Syksyllä 2011 sarjan esityskanavaksi vaihtui Sub, joka esitti sarjan ensimmäisen tuotantokauden uusintana elo–lokakuussa 2011. Sarjaa esitettiin neljästi viikossa, tiistaista perjantaihin. "Puumanainen" palasi takaisin MTV3:n ohjelmistoon keväällä 2012, ja sarjan toisen tuotantokauden esittäminen alkoi 1. toukokuuta 2012. Sarjan toinen kausi on sittemmin esitetty uusintana myös AVA-kanavalla, mutta uusia jaksoja ei ole ainakaan toistaiseksi millään kanavalla nähty.


title: Puumanainen

text: Finnpanel Oy:n mukaan "Puumanainen" oli vuonna 2010 yksi tallennetuimmista televisio-ohjelmista Suomessa.


title: Itä-Karjalan lippu

text: Itä-Karjalan lipun on suunnitellut Akseli Gallen-Kallela heimoaatteen innoittamana. Lippua käytettiin Itä-Karjalassa heimosotien (1920–1922) ja jatkosodan (1941–1944) aikana. Lippu on pohjoismaisten lippujen mukainen ristilippu. Lippu otettiin ensimmäisen kerran käyttöön tapaamisessa 1920 itsenäisyysjulistuksen yhteydessä. Vihreä väri kuvastaa Karjalan metsiä, musta ja punainen ovat karjalaisten kansallisvärejä. Karjalan tasavallan lippu perustuu osin samoihin väreihin. Itä-Karjalan valtionlipussa oli vasemmassa yläkulmassa punainen alue, jossa oli valkoisia revontulia esittäviä kolmioita.


title: Itä-Karjalan lippu

text: Vaikka lippu ei 1990-luvulla päässyt Karjalan tasavallan viralliseksi lipuksi, sitä käytetään edelleen edustamaan kaikkia itäkarjalaisia.


title: S.S. Edward F. Dix

text: S.S. Edward F. Dix oli yhdysvaltalainen siipiratashöyrylaiva. Alus rakennettiin Madisonissa, Indianassa 1864.


title: S.S. Edward F. Dix

text: Alus oli Pohjoisvaltioiden käytössä Yhdysvaltain sisällissodan aikana. Konfederaatin agentit sytyttivät sen palamaan 15. heinäkuuta 1864 St. Louisissa Mississippi-joella. Alus korjattiin käyttöön.


title: S.S. Edward F. Dix

text: 15. huhtikuuta 1864 pohjoisvaltioiden ironclad "USS Eastport" oli törmännyt miinaan Mississippin sivujoella Red Riverillä. Panssarialus oli upotettu 26. huhtikuuta 1864, koska sitä ei haluttu jättää vihollisen käsiin. 15. kesäkuuta 1865 "Edward F. Dix" kulki samaa jokea pitkin. Alus törmäsi pinnan alla piilleen ironcladin hylkyyn ja upposi.


title: S.S. Edward F. Dix

text: Yhdysvaltain armeijan pioneerijoukkojen sukeltajat löysivät molempien alusten hylyt ja tutki ne 1995.. Niitä peittää yli 10 metrin mudasta, hiekasta ja muusta pohjapeitteestä koostuva kerros. Kerroksen arvioidaan säilyttävän aluksia hyvin.


title: Normaali luku

text: Normaali luku on reaaliluku, jonka päättymättömässä "b"-kantaisessa esityksessä jokainen numero, 2 numeron pari ja niin edelleen jokainen n numeron ryhmä esiintyy keskimäärin yhtä usein. Voidaan osoittaa, että melkein kaikki reaaliluvut ovat normaaleja, mutta todistus ei ole konstruktiivinen ja vain muutama konkreettinen esimerkki normaalista luvusta tunnetaan. Luku voi olla normaali vain jonkin tietyn kannan suhteen, esimerkiksi desimaalijärjestelmässä mutta ei binäärijärjestelmässä. Mikäli luvun jokainen yksittäinen numero esiintyy yhtä usein, mutta parit tai isommat ryhmät välttämättä eivät, luvun sanotaan olevan yksinkertaisesti normaali. Luku, joka ei ole normaali, on epänormaali.


title: Normaali luku

text: Normaalin luvun käsitteen kehitti Émile Borel vuonna 1909. Käyttäen Borelin-Cantellin lemmaa hän todisti, että melkein kaikki reaaliluvut ovat normaaleja, mikä merkitsee tässä sitä, että epänormaalien lukujen Lebesguen mitta on nolla. Becker ja Figueira todistivat vuonna 2002, että on olemassa laskettava normaali luku.


title: Normaali luku

text:
Esimerkit normaaleista luvuista ovat vähäisiä, tunnettuja esimerkkejä ovat Champernownen luku
0,1234567891011121314151617... joka saadaan kirjoittamalla luvun desimaaliosaksi peräkkäin positiiviset kokonaisluvut kymmenjärjestelmässä, ja Copelandin–Erdős'n vakio 0,235711131719232931374143... joka saadaan kirjoittamalla peräkkäin alkuluvut kymmenjärjestelmässä. Nämä luvut ovat normaaleja kymmenjärjestelmässä, mutta eivät välttämättä kaikkien kantojen suhteen.


title: Normaali luku

text: Jokainen Chaitinin vakio formula_1 on normaali luku, mutta ne eivät ole laskettavia.


title: Normaali luku

text: Yksikään rationaaliluku ei ole normaali minkään kannan suhteen, sillä jokaisen rationaaliluvun esitys minkä tahansa kantaisessa lukujärjestelmässä on lopulta jaksollinen.


title: Normaali luku

text: Luvun, jota ei varta vasten ole konstruoitu normaaliksi, normaaliksi todistaminen on erittäin vaikeaa. Esimerkiksi oletetaan, että jokainen algebrallinen irrationaaliluku on normaali, mutta yhtäkään algebrallista lukua ei ole onnistuttu todistamaan normaaliksi.


title: Champernownen vakio

text:
Champernownen vakio on transkendenttinen reaaliluku, joka desimaalijärjestelmässä esitetään muodossa
David Champernownen mukaan nimetty (binäärijärjestelmän) Champernownen luku määritellään siten, että kirjoitetaan peräkkäin 0 ja 1, sitten kaikki niistä muodostetut numeroparit 00, 01, 10, 11, sen jälkeen kaikki kahdeksan kolmikkoa ja niin edelleen. Jatkamalla prosessia äärettömiin ja sijoittamalla näin saatuun jonoon murtolukua osoittava pilkku luku saadaan äärelliseksi eli Champernownen vakiota vastaavaksi vakioksi binäärijärjestelmässä
Luku sisältää rakenteessaan kaikki mahdolliset alajonot oikeassa suhteessa.


title: Champernownen vakio

text: Champernownen vakio on esimerkki normaalista luvusta.


title: Molander (suku)

text: Molander on suomalainen sukunimi, ja yhden suvun yksi haara on aateloitu ja introdusoitu Suomen ritarihuoneeseen aatelisena sukuna numero 236. Suvun jäsenet toimivat vuosina 1663-1745 kolmessa polvessa Sulkavan seurakunnan kirkkoherroina.


title: Hate to Say I Told You So

text: ”Hate to Say I Told You So” on The Hivesin kappale, joka julkaistiin heidän vuoden 2000 albumillaan "Veni Vidi Vicious". Kappale oli The Hivesin ensimmäinen varsinainen singlejulkaisu, koska heidän ensimmäiseltä albumilta "Barely Legal" ei julkaistu yhtään singleä, joskin kappale ”A.K.A. I-D-I-O-T” on julkaistu EP:nä.


title: Hate to Say I Told You So

text: CD single #1CD single #2CD single #3


title: Neverland Ranch

text: Neverland Valley Ranch on alue Santa Barbara Countyssä, Kaliforniassa. Neverland oli kuuluisan yhdysvaltalaisen pop-muusikko Michael Jacksonin pitkäaikainen koti.


title: Neverland Ranch

text: Neverland sijaitsee osoitteessa 5225 Figueroa Mountain Road, se on noin 8 km pohjoiseen Los Olivosin kaupungista, ja noin 13 km pohjoiseen Los Ynezin kaupungista. Neverland Ranchin kokonaispinta-ala on yli 11 km² ja se koostuu nykyään suurimmaksi osaksi viinitarhoista. Neverlandin omistaa golfyrittäjä William Bone.


title: Neverland Ranch

text: Ranch on toiminut Jacksonin yksityisenä huvipuistona ja hänen kotinaan, kun alue avattiin vuonna 1988, mutta ei ole enää toiminnassa. Alue sisältää huvipuiston lisäksi muun muassa eläintarhan sekä teemapuiston. Neverland (suom. Mikä-mikä maa) on saanut nimensa Peter Pan-tarinoissa olevan fantasiasaaren mukaan.


title: Neverland Ranch

text: Vuoden 2004 alussa, uutisohjelma Entertainment Tonight:ssa Neverland Ranchin arveltiin olevan noin 120 miljoonan yhdysvaltain dollarin arvoinen. Santa Barbara County puolestaan arvioi Neverlandin olevan arvoltaan 96 miljoonaa dollaria, Forbes arvioi, että tila on arvokkaampi kuin tämä 96 miljoonaa dollaria.


title: Neverland Ranch

text: Neverland Ranchin sulkeminen laitettiin vireille vuoden 2007 lopulla, vaikka Jacksonin tiedottaja kertoikin, että Neverlandin pyörittämiseen tarvittavia lainoja voidaan uudelleenrahoittaa. 25. helmikuuta 2008 Jacksonille ilmoitettiin "Financial Title Companysta", että ellei hän maksa velkojaan (24 525 906,61 $) takaisin maaliskuun 19. päivään mennessä, niin Neverlandin maa-alueita ja irtaimistoa alettaisiin huutokaupata.


title: Neverland Ranch

text: Toukokuussa 2008 sijoitusyhtiö Colony Capital LLC takasi Jacksonin noin 24 miljoonan dollarin lainan ja sai sen pantiksi koko Neverland Ranchin alueen. Jacksonin kuollessa kesällä 2009 omaisuusjärjestelyt olivat edelleen kesken.


title: Neverland

text: Neverland voi tarkoittaa seuraavia:


title: Cal Clutterbuck

text: Cal William Clutterbuck (s. 18. marraskuuta 1987 Welland, Ontario, Kanada) on kanadalainen jääkiekkoilija, joka edustaa NHL:ssä New York Islandersia.


title: Cal Clutterbuck

text: Minnesota Wild varasi laitahyökkääjänä pelaavan Clutterbuckin vuoden 2006 kolmannella kierroksella numerolla 72. Juniorina Clutterbuck edusti Toronto St. Michael's Majorsia ja Oshawa Generalsia Ontario Hockey Leaguessa.


title: Cal Clutterbuck

text: Clutterbuck teki avausmaalinsa NHL:ssä 24. marraskuuta 2008 Jose Theodoren taakse ottelussa Washington Capitalsia vastaan. Hän teki samassa ottelussa myös toisen maalin.


title: Cal Clutterbuck

text: Debyyttikaudellaan NHL:ssä Clutterbuck rikkoi liigan yhden kauden taklausennätyksen taklattuaan kauden aikana peräti 356 kertaa. Ennätystä piti aiemmin hallussaan Los Angeles Kingsin Dustin Brown.


title: Cal Clutterbuck

text: 25. helmikuuta 2010 Clutterbuck solmi kolmivuotisen jatkosopimuksen Minnesotan Wildin kanssa.


title: S/S Storfursten

text: S/S Storfursten nimeä on käyttänyt kaksi suomalaista matkustaja- ja rahtihöyrylaivaa.


title: S/S Storfursten

text: Vanhempi S/S Storfursten oli suomalainen 1837 rakennettu matkustajia ja rahtia kuljettanut siipiratashöyrylaiva jonka omisti turkulainen "Åbo Ångfartygs Bolag".


title: S/S Storfursten

text: Stofursten liikennöi 1837–1849 Turku – Helsinki – Tallinna – Kronstadt -reitillä. Varustamoyhtiön tehtyä konkurssin kesäkuussa 1849 laiva myytiin pakkohuutokaupalla uudelle "Åbo Nya Ångfartygsbolag"-nimiselle yhtiölle. Storfursten oli viimeksi Turku – Degerby – Tukholma linjalla vuosina 1850–1854. Krimin sodan aikana laiva oli seisotettuna ja sodan jälkeen se oli niin huonossa kunnossa että se romutettiin 1856. Storfurstenin höyrykoneet, -kattilat ja siipirattaat kuljetettiin maitse talvella 1856 Päijänteelle jossa ne asennettiin rakenteilla olleeseen "Suomi"-laivaan. Kesäkuussa 1856 valmistunut Suomi-laiva oli Päijänteen ensimmäinen höyrylaiva.


title: S/S Storfursten

text: Storfursten oli rakennettu 1837 "Fletcher, Son & Fearallin" telakalla Lontoon Limehousessa. Sen pituus oli 139 jalkaa, leveys 19,4 jalkaa ja syväys 9 jalkaa. Laivan vetoisuus oli 210 bruttorekisteritonnia ja se saattoi ottaa 42 matkustajaa. Laivan siipirataskoneistojen voimanlähteenä oli kaksi 40 hevosvoiman höyrykonetta.Uudempi S/S storfursten valmistui 1875 ja sen omisti "Helsingfors Ångfartygs Aktiebolag". Tämä laiva liikennöi 1875-1913 pääasiassa Helsinki – Hanko – Tallinna – Lyypekki-linjalla. Vuonna 1883 se törmäsi Öölannin pohjoiskärjen luona itävaltalaisen parkkilaiva "Ninan" kanssa ja sai pahoja vaurioita. Vuonna 1902 laiva ajoi karille Viron Saarenmaan länsipuolella Vilsandin majakan lähistöllä ja upposi. Se saatiin nostettua ylös ja se korjattiin Hietalahden telakalla Helsingissä. Laivan höyrykattiloita ja matkustajatilojen sisustusta uudistettiin 1884–1885 ja 1896–1897.


title: S/S Storfursten

text: Storfursten myytiin 1913 Bremeniin Saksaan jossa se sai uuden nimen "Grossfürst". Vuonna 1918 se siirtyi uudelle omistajalle ensin Hampuriin ja sitten Stettiniin. Tämän jälkeen laiva vaihtoi vielä muutaman kerran omistajaa ja sen nimeksi muuttui 1922 "Casus" sekä 1923 "Henry Wilhelms" ja "Odertal". Laiva romutettiin 1924.


title: S/S Storfursten

text: Uudempi S/S Storfursten oli rakennettu 1875 "Sir Raylton Dickson & Co":n telakalla Middlesbroughissa Englannissa. Sen pituus oli 51,85 metriä, leveys 7,69 metriä ja syväys 4,0 metriä. Laivan vetoisuus oli 556,2 bruttorekisteritonnia ja se saattoi ottaa 38 matkustajaa. Laivan höyrykoneen teho oli 450 hevosvoimaa.


title: Bing (täsmennyssivu)

text: Bing voi viitata seuraaviin asioihin:


title: Bing (täsmennyssivu)

text: Bing on myös seuraavien henkilöiden sukunimi:


Braunschweigin evankelisluterilainen maakirkko () on yksiSaksan evankelisen kirkon jäsenkirkoista. Sen pääpaikka on Wolfenbüttelissä.


title: Braunschweigin evankelisluterilainen maakirkko

text: Vuonna 2017 kirkolla oli 334 951 jäsentä 385 seurakunnassa. Seurakunnat on jaettu 12 rovastikuntaan. Kirkko on myös Saksan yhdistyneen evankelisluterilaisen kirkon jäsen ja kuuluu luterilaiseen maailmanliittoon sekäKirkkojen maailmanneuvostoon. Aluetasolla kirkko toimii Ala-Saksin evankelisten kirkkojen konfederaatiossa.


text: Braunschweigin evankeslisluterilaisen kirkon pääkirkko on Braunschweigin tuomiokirkko. Toinen tärkeä kirkko on Marienkirche Wolfenbüttelissä, joka toimi aikaisemmin herttuakunnan pääkirkkona. Maakirkolle kuuluu yhteensä 480 kirkkoa ja kappelia toiminta-alueellaan.


text: Braunschweigin evankelisluterilaisen maakirkon toiminta-alueeseen kuuluu osia historiallisesta Braunschweigista (vuoteen 1945), joka nykyisin kuuluu Ala-Saksin osavaltioon. Kirkko toimii osittain myös Blankenburg im Harz -alueella sekä Haldenslebenissä. Aikaisemmin kirkon alueeseen on kuulunut myös Holzmindenin ympäristö. Uutena alueena kirkkoon on liitetty Goslar ympäristöineen samoin kuin Salzgitterin kaupunki.


text: Maakirkon historia on erottamaton osa Braunschweigin ja sen aluejakojen historiaa. Braunschweigin herttuakunta toimi 1800-luvulla. Braunschweigin-Wolfenbüttelin alueella uskonpuhdistus toteutui 1569 ja uusi kirkkojärjestys astui voimaan seuraavana vuonna. Katolisena aikana alue oli kuulunut Hildesheimin ja Halberstadt hiippakuntiin. Braunschweigin-Wolfenbüttelin herttua Julius perusti 1576 Helmstedtiin yliopiston, joka oli Pohjois-Saksan ensimmäinen protestanttinen yliopisto. Academia Julia Carolina toimi vuoteen 1810. Vuodesta 1704 sallittiin myös reformoitujen ja katolisten seurakuntien toiminta maakirkon alueella. Kirkon päämiehenä (summus episcopus) toimi kulloinenkin Braunschweigin-Wolfenbüttelin herttua Wolfenbüttelissä toimineen konsistorin avustamana. Hengellisenä päämiehenä kirkossa toimi superintendentti.


text: Ruhtinaskuntahallinnon lakattua ensimmäisen maailmansodan jälkeen, maakirkko itsenäistyi ja sai vuonna 1922 uuden kirkkojärjestyksen, jota johtaa maapiispa (2002– Friedrich Weber). Konsistorista muodostettiin maakirkon kirkkohallitus. Edustuksellisia elimiä ovat 'Landeskirchentag' ja synodi.


text: Braunschweigin maakirkolla ei ole piiritason aluejakoa, vaan se jakautuu rovastikuntiin. Niitä on kolmetoista:Käytössä on evankelisen kirkon virsikirja, Hannoverin ja Bremenin versio. () Aikaisempia virsikirjoja ovat olleet Goslar'sche Gesangbuch (1853), Braunschweigin virsikirja (1780), Braunschweigin virsikirja (1902) ja 1950 Ala-Saksin, Braunschweigin ja Hannover/Göttingenin virsikirja.


text: Yhdessä Hannoverin ja Schaumburg-Lippen maakirkon kanssa Braunschweigin kirkolla on vuonna 1977 perustettu lähetysjärjestö Ala-Saksin evankelisluterilainen lähetys (), jonka kumppanina toimii Tamilin evankelisluterilainen kirkko Intiassa.


title: Igarka

text:
Igarka () on kaupunki Krasnojarskin aluepiirin Turuhanskin piirissä Venäjällä. Se sijaitsee Jenisein rannalla 1 779 kilometriä Krasnojarskista pohjoiseen. Kaupungissa oli 6 183 asukasta (vuonna 2010).
Kaupunki on perustettu vuonna 1931. Sen ovat rakentaneet etupäässä rangaistusvangit ja karkotetut. Vuonna 1941 pystytettiin kalatehdas ja telakka. Igarka on myös huomattava metsäteollisuuden keskus. Siellä on suuri jokisatama, jota pohjoista meritietä kulkevat valtamerilaivat voivat käyttää. Kaupungista on laiva- ja lentoyhteys Krasnojarskiin ja Dudinkaan. Nähtävyyksistä huomattavin on ikiroutamuseo.


title: Svetlogorsk (Krasnojarskin aluepiiri)

text: Svetlogorsk () on kaupunkityyppinen taajaman muodostama kaupunkikunta Krasnojarskin aluepiirin Turuhanskin piirissä Venäjällä. Se sijaitsee Jenisein sivujoen Kureikan varrella.


title: Svetlogorsk (Krasnojarskin aluepiiri)

text: Taajamassa asui yhteensä 1 014 ihmistä (väestönlaskenta 2010).


title: Svetlogorsk (Krasnojarskin aluepiiri)

text: Taajama on syntynyt vuosina 1975–2002 rakennetun Kureikan vesivoimalaitoksen yhteyteen.


title: Katalyyttinen sykli

text:
Katalyyttinen sykli on kemiallisten reaktioiden kehä, johon liittyy reaktioita ylläpitävä katalyytti. Katalyyttisiä syklejä esiintyy mm. biokemiassa, materiaalien valmistuksessa ja
organometallikemiassa. Monesti katalyyttisessä syklissä eli kierrossa esikatalyytti muuttuu katalyytiksi. Esimerkiksi Monsanto-prosessi, Wacker-prosessi ja Heck-reaktio ovat katalyyttisia syklejä.


title: Lenkkitossu

text: Lenkkitossu on erityisesti lenkkeilyä varten tehty joustavapohjainen jalkine. Lenkkitossut ovat urheilun lisäksi yleisiä arkikäytössä. Tunnettuja lenkkitossujen valmistajia ovat muun muassa Reebok ja Nike. Juoksijoiden laajamittaiseen käyttöön nykyaikaiset lenkkitossut tulivat 1970-luvulla juoksubuumin myötä.


title: Lenkkitossu

text: Juoksijoiden askellustyylit eroavat toisistaan. Tänä päivänä on markkinoilla erilaisia kenkämalleja erilaisten juoksuaskellustyylien tarpeisiin. Niin sanotut neutraalit kengät on tarkoitettu normaalisti askeltaville juoksijoille. Jos askeltaessa jalan painopiste siirtyy liikaa jalan sisäsivulle, voi tästä seurata erilaisia vammoja ja kiputiloja. Tätä ominaisuutta voidaan pyrkiä korjaamaan sisäsivuilta jäykistetyillä eli niin sanotuilla tuetuilla kengillä. Nykyisin myös sukupuolten väliset erot voidaan ottaa huomioon kenkämallien ominaisuuksissa. Esimerkiksi naisille tarkoitetut kengät tehdään lestiltään miesten kenkiä kapeammiksi ja niiden iskunvaimennus on usein pehmeämpi.


title: Lenkkitossu

text: Arvostelijoiden mukaan lenkkitossu on epäergonominen, koska se muuttaa juoksijan askellusta kanta-astunnan suuntaan. Ihmisen jalkaterässä on luontainen iskunvaimennus, joka perustuu siihen, että jalka tulee maahan päkiä edellä. Paksupohjainen, jäykkä ja tuettu lenkkikenkä haittaa tätä iskunvaimennusmekanismia ja aiheuttaa rasitusvammoja. Viime vuosina jotkut juoksijat ovat siksi siirtyneet käyttämään kevytjalkineita tai juoksemaan paljain jaloin.


title: Veijon-Veikko

text: Oskari Kuivalainen, kirjailijanimi Veijon-Veikko (8. elokuuta 1880 Käkisalmi – 16. helmikuuta 1940 Imatra) oli suomalainen näytelmäkirjailija.


title: Kuratowskin lause

text: Topologiassa Kuratowskin lauseen eli Kuratowskin upotuslauseen mukaan jokainen metrinen avaruus voidaan isometrisesti upottaa rajoitettujen funktioiden muodostamaan Banachin avaruuteen raj(X,R).


title: Kuratowskin lause

text: Lause on saanut nimensä puolalaisen matemaatikon Kazimierz Kuratowskin mukaan.


title: Alessandro Juliani

text: Alessandro Juliani (s. 3. huhtikuuta 1978 Montreal, Quebec) on kanadalainen näyttelijä ja laulaja, joka tunnetaan muun muassa televisiosarjoista "Taisteluplaneetta Galactica" ja "Smallville". Hän on tehnyt myös useita äänirooleja animaatioihin ollen muun muassa Gambiitin äänenä "issa" ja dubannut englanniksi Death Notessa L:n roolin.


title: Alessandro Juliani

text: Juliani valmistui Montrealin McGill -korkeakoulusta laulu- ja oopperaesiintyjänä vuonna 1997.


title: Aya Sumika

text: Aya Sumika (oik. Aya Sumika Koenig, s. 22. elokuuta 1980 Miami, Florida) on yhdysvaltalainen näyttelijä. Hänet tunnetaan parhaiten roolistaan Liz Warnerina televisiosarjassa "Num3rot". Ayalla oli myös pieni rooli "O.C.n" toisella tuotantokaudella.


title: Aya Sumika

text: Sumikan äiti oli japanilais-yhdysvaltalainen ja isä kaukasidinen. Aya Sumika kasvoi Seattlessa, jossa hän kävi Northwest School -nimisessä high schoolissa. Myöhemmin hän opiskeli balettia Juilliard School -nimisessä koulussa New Yorkissa. Nykyisin hän on naimisissa Trevor Johnin kanssa.


title: Cam Janssen

text: Cameron "Cam" Wesley Janssen (s. 15. huhtikuuta 1984 Saint Louis, Missouri) on yhdysvaltalainen jääkiekkoilija, joka siirtyi kaudeksi 2011–2012 NHL-joukkue New Jersey Devilsiin. Hän on pelipaikaltaan oikea laitahyökkääjä ja laukoo oikealta. Janssen tunnetaan kovanyrkkisenä, tappeluhalukkaana ja aggressiivisena pelaajana.


title: Cam Janssen

text: New Jersey Devils varasi Janssenin vuoden 2002 neljännellä kierroksella numerolla 117. Ennen NHL-varaustaan hän edusti Ontario Hockey Leaguessa Guelph Stormia ja Windsor Spitfiresia.


title: Cam Janssen

text: Janssen aloitti NHL-uransa Devilsissä kaudella . Janssen teki avausmaalinsa NHL:ssä 24. helmikuussa 2007 Washington Capitalsia vastaan. Avausmaaliaan Janssen sai odottaa peräti 82 runkosarjaottelua, minkä seurauksena Devils-kannattajat osoittivat seisten suosiota hänelle. 26. helmikuuta 2008 Devils kauppasi Janssenin St. Louisiin vaihdossa puolustaja Bryce Salvadoriin. Hän debytoi Blues-paidassa kaksi päivää myöhemmin pelinumerolla 55 ottelussa Phoenix Coyotesia vastaan. Janssen pelasi Bluesissa reilut kolme kautta. Devilsiin hän palasi kesällä 2011, kun hän teki joukkueen kanssa vuoden sopimuksen.


title: Mark Margolis

text: Mark Margolis (s. 26. marraskuuta 1939) on yhdysvaltalainen näyttelijä, joka on esiintynyt elokuvissa vuodesta 1976 lähtien.


title: Mark Margolis

text: Margolis opiskeli lyhyesti Templen yliopistossa ennen muuttoaan New Yorkiin, jossa hän alkoi opiskella draamaa Stella Adlerin johdolla sekä The Actors Studiossa. Margolis on ehkä tunnetuin rooleistaan "Scarfacessa" ja Darren Aronofskyn elokuvissa "Pi", "Unelmien sielunmessu", "The Fountain" ja "The Wrestler – painija". Aronofsky kirjoitti isä Avilan roolin "The Fountainissa" erityisesti Margolista varten.


title: Mark Margolis

text: Margolis on myös esiintynyt useissa televisiosarjoissa, kuten "Kutsukaa McCall", "Kylmä rinki", "Yli synkän virran" ja "Breaking Bad". Lisäksi hän esiintyi "Aikahypyn" ensimmäisessä jaksossa.


title: Yvonne Strahovski

text: Yvonne Strahovski (s. 30. heinäkuuta 1982 Maroubra, Sydney) on australialainen näyttelijä. Hänet tunnetaan parhaiten Sarah Walkerin roolista televisiosarjassa "Chuck" ja Serena Joy Waterfordin roolista televisiosarjassa "The Handmaid’s Tale – Orjattaresi".


title: Yvonne Strahovski

text: Strahovski syntyi Sydneyn lähiössä Maroubrassa nimellä Yvonne Strzechowski, mutta hän otti myöhemmin sukunimekseen helpommin lausuttavan taiteilijanimen Strahovskin. Hänen puolalaiset vanhempansa muuttivat Varsovasta Australiaan. Hänen isänsä on elektroniikkainsinööri ja äitinsä työskentelee laboratorioteknikkona.


title: Yvonne Strahovski

text: Strahovski aloitti näyttelemisen näyteltyään koulunsa "Loppiaisaatto"-näytelmässä Violan roolissa. Valmistuttuaan yliopistosta Strahovski esitti suomalaisen ystävänsä kanssa suomalaisnäytelmiä australialaisyleisölle. He näyttelivät Jari Tervon kirjaan perustuvassa näytelmässä "Finn City" Darlinghurst Theatressa Sydneyssä.


title: Yvonne Strahovski

text: Strahovski aloitti uransa Australiassa esiintymällä elokuva- ja televisiorooleissa, joihin lukeutuvat muun muassa esiintyminen satiirisen "Double the Fist" -televisioshow’n jaksossa sekä Freya Lewisin rooli draamasarjassa "headLand".


title: Yvonne Strahovski

text: Strahovski on tehnyt myös äänirooleja; hän ääninäytteli ja antoi ulkonäkönsä "Mass Effect" -pelisarjan hahmolle Miranda Lawsonille.


title: Chilentarantula

text: Chilentarantula ("Grammostola rosea") on kuivilla alueilla viihtyvä lintuhämähäkkilaji, jota tavataan Pohjois-Chilessä ja mahdollisesti myös Boliviassa ja Argentiinassa.


title: Chilentarantula

text: Chilentarantula on väriltään pääasiassa tummanruskea, mutta sillä on myös vaaleanpunaisia karvoja, joista se on saanut tieteellisen nimensä. Lajista tunnetaan erilaisia värimuotoja, jotka on toisinaan luokiteltu erillisiksi lajeiksi. Laji on lintuhämähäkiksi keskikokoinen: täysikasvuisen naaraan ruumiinpituus on enimmillään 7,5 cm ja jalkojen kärkiväli noin 15 cm.


title: Yukihiro Matsumoto

text: Yukihiro Matsumoto (; myös "Matz", s. 14. huhtikuuta 1965) on japanilainen ohjelmoija, joka tunnetaan kehittämästään Ruby-ohjelmointikielestä. Hän aloitti työn Rubyn parissa vuonna 1993 ja julkaisi sen 1995. Hän on MAP-kirkon jäsen eli mormoni.


title: Yukihiro Matsumoto

text: Yukihiro Matsumoto valmistui Tsukuban yliopistosta.


title: Piranha-liuos

text: Piranha-liuos on väkevän rikkihapon (HSO) ja vetyperoksidin (HO) seos, jota käytetään orgaanisten jäämien puhdistamiseen epäorgaanisilta pinnoilta. Liuos on erittäin voimakas hapetin ja muodostaa useimmille pinnoille hydroksyyliryhmiä (-OH), jotka tekevät pinnasta hydrofiilisen eli vettä puoleensa vetävän.


title: Piranha-liuos

text: Piranha-liuos on, kuten nimikin jo kertoo, erittäin vaarallista käsitellä. Se syövyttää orgaanista materiaalia kuten ihoa ja muovia. Piranha-liuos voi myös räjähtää, jos sen sekaan joutuu orgaanista liuotinta, esimerkiksi asetonia. Piranha-liuos valmistetaan aina siten, että vetyperoksidi lisätään rikkihappoon, koska rikkihapon lisääminen vetyperoksidiin on huomattavasti vaarallisempaa. Rikkihapon ja vetyperoksidin seos voi lämmetä jopa yli 100 °C:een. Räjähdysvaaran vuoksi piranha-liuosta ei saa koskaan säilyttää vaan se pitää tehdä juuri ennen käyttöä.


title: Piranha-liuos

text: Piranha-liuos tunnetaan piikiekkojen puhdistuksessa myös SPM-pesuna.


title: Luettelo pituushypyn Suomen mestareista

text: Tämä on luettelo pituushypyn Suomen mestareista. Pituushypyn Suomen mestaruudesta on kilpailtu Kalevan kisoissa vuodesta 1907 lähtien. Vuoteen 1910 asti voittaja ratkesi yhteistuloksen perusteella. Naiset ovat kilpailleet Suomen mestaruudesta vuodesta 1945 lähtien.


title: Luettelo pituushypyn Suomen mestareista

text: Miehet ("* = Molempien jalkojen yhteistuloskilpailu")


title: Luettelo pituushypyn Suomen mestareista

text: Naiset


title: Brausch Niemann

text: Ambraüsus ”Brausch” Niemann (s. 7. tammikuuta 1939 Durban) on entinen eteläafrikkalainen Formula 1 -kuljettaja. Hän osallistui kahteen F1-osakilpailuun kausilla 1963 ja 1965. Hän sijoittui 14:nneksi vuoden 1963 Etelä-Afrikan GP:ssä. Hän ajoi myös Formula Junior -sarjassa 1960-luvun puolivälissä. Hän vaihtoi myöhemmin moottoripyöriin voittaen Etelä-Afrikan sarjan mestaruuden vuonna 1979.


title: Mike Nazaruk

text: Mike Nazaruk (2. lokakuuta 1921 Newark, New Jersey – 1. toukokuuta 1955 Langhorne, Pennsylvania) oli yhdysvaltalainen Indianapolis 500 -kuljettaja. Hän osallistui Indianapolis 500 -kilpailuun kolme kertaa kausilla 1951, 1953 ja 1954. Hän oli parhaimmillaan toinen vuoden 1951 Indianapolis 500 -kilpailussa. Nazaruk saavutti yhteensä 8 pistettä ja yhden palkintosijan.


title: Mike Nazaruk

text: Nazaruk palveli Yhdysvaltain merijalkaväessä Guamin taistelussa ja Guadalcanalin taistelussa toisessa maailmansodassa. Hän aloitti kilpailemisen Midget car -sarjassa voittaen ARDC-mestaruuden vuonna 1949. Hän kilpaili AAA-sarjassa vuonna 1950. Nazaruk voitti 14 Midget car -tapahtumaa, kuten Night Before the 500 -kilpailun ja ensimmäisen Midget cars -tapahtuman Terre Hauton Action -radalla vuonna 1953. Hän oli viides vuoden 1954 National Midget car -pisteissä. Nazaruk menehtyi vuoden 1955 sprint car -kilpailussa Langhorne Speedwaylla.


title: Mike Nazaruk

text: Nazaruk valittiin vuoden 1996 National Sprint car Hall of Fameen ja vuoden 2003 National Midget Auto Racing Hall of Fameen. Nazaruk oli nuorin pisteille ajanut F1-kuljettaja ennen Manny Ayuloa.


title: Charles Dawson

text: Charles Dawson (1864 – 10. elokuuta 1916) oli brittiläinen lakimies ja harrastaja-arkeologi. Hän teki useita sittemmin väärennöksiksi paljastuneita löytöjä, kuten Piltdownin ihmisen. Yleisimmin häntä pidetään itse väärentäjänä, vaikka myös muita on epäilty. Hän pääsi väärennösten avulla Society of Antiquaries of Londonin ja Geological Society of Londonin jäseneksi.


title: Charles Dawson

text: Piltdownin ihminen paljastui väärennökseksi vuonna 1953.


title: Islamilainen adoptio

text: Islamilainen adoptio eli kafala poikkeaa länsimaisesta adoptiokäytännöstä, sillä islamilaisen šarialain mukaan sijaisperheessäkin kasvatuslapsi säilyttää biologisen sukunsa.


title: Islamilainen adoptio

text: Kasvatuslapsi ei muodollisesti jätä biologista perhettään, jos se on tiedossa. Vaikka orpolapsen kasvattaminen on hyve lapsesta ei kuitenkaan tule ottovanhempiensa lasta. Koska lapsi säilyttää biologisen sukunsa, ei lasta ei voi nimetä ottoisänsä mukaan. Täten lasta ei koske myöskään lähisukulaisia koskeva avioliittokielto Mahram. Kasvatuslapsi ei siis ole esimerkiksi estynyt solmimasta avioliittoa ottovanhempansa lapsien kanssa.


title: Islamilainen adoptio

text: Profeetta Muhammadilla oli adoptoitu lapsi. Muhammadilla itsellään oli adoptioäiti, joka imetti hänet vauvana .


title: Lucy

text: Lucy on Etiopiasta Hadarista Alue 333:lta 24. marraskuuta 1974 löydetty hyvin säilynyt "Australopithecus afarensis" -yksilö. Se nimettiin Beatlesin "Lucy in the Sky with Diamonds" -kappaleen mukaan, jota löytäjät kuuntelivat nauhalta leirissään. Luurangosta oli säilynyt huomattava osa, lähes 40 %.


title: Lucy

text: Lucy eli noin 3,2 miljoonaa vuotta sitten. Amharaksi sen nimi on Denkenesh.


title: Lucy

text: Lucyn, kuollessaan ehkä 25-vuotiaan naaraspuolisen hominidin, aivot olivat pienikokoiset. Niiden koko oli noin kolmannes nykyihmisen aivojen koosta. Ilmeisesti Lucy kuitenkin käveli jo jokseenkin samalla tavoin kuin nykyihminen.


title: Lucy

text: Vuonna 2016 antropologi John Kappelman kolleegoineen esitti tutkimuksensa Lucyn kuolinsyystä. Heidän mukaansa sen luurangon vammat osoittavat Lucyn pudonneen puusta, noin 12 metrin korkeudesta. Tutkijat ovat kauan kiistelleet siitä, liikkuiko Lucy puussa vai maassa. Kappelmanin mukaan vastaus on molemmat. Piirteet jotka helpottivat sen kävelyä pystyssä tekivät siitä kömpelön kiipeilijän, ja se saattoi pudota puusta sen takia.


title: Juana Manuela Gorriti

text: Juana Manuela Gorriti (15. kesäkuuta 1818 Horconesin karjatila, Rosario de la Frontera, Saltan maakunta, Argentiina – 6. marraskuuta 1896, Buenos Aires) oli argentiinalainen kirjailija.


title: Juana Manuela Gorriti

text: Gorriti syntyi varakkaaseen maanomistajaperheeseen, joka polveutui Saltan maakuntaa asuttaneista espanjalaisista. Hänen äitinsä oli Feliciana Zuviría ja isänsä José Ignacio de Gorriti, poliitikko ja sotilas, joka oli ollut mukana allekirjoittamassa Argentiinan itsenäisyysjulistusta 9. heinäkuuta 1816. Hänen setänsä oli pahamaineinen sissijohtaja Jose Francisco “Pachi” Gorriti. Hänen vanhempansa olivat liberaaleja, jotka kannattivat Unitaristipuoluetta. He vastustivat kenraali Juan Manuel de Rosasin väkivaltaista hallintoa, joka murhasi alkuasukkaita maiden saamiseksi. Vuonna 1831, kun Gorriti oli 13-vuotias, perhe ajettiin maanpakoon ja he muuttivat Tarijaan, Boliviaan, jossa hän tapasi tulevan aviomiehensä, Manuel Isidoro Belzun.


title: Juana Manuela Gorriti

text: Manuel Isidro Belzu oli tuolloin kapteeni Bolivian armeijassa. He menivät naimisiin, kun Gorriti oli täyttänyt 15. Parille syntyi kolme lasta. Miehen uran kehittyessä heidän avioliittonsa kärsi ja Belzu hylkäsi Juana Manuelan yhdeksän aviovuoden jälkeen 1842. Myöhemmin Belzusta tuli Bolivian presidentti.


title: Juana Manuela Gorriti

text: Juana Manuela Gorriti muutti Peruun, jossa hänen kirjailijan uransa lähti nousuun. Hän alkoi opettaa ja perusti myöhemmin koulun Limaan. Gorriti työskenteli myös toimittajana sekä järjesti seurapiirikutsuja, joissa tutustui kirjallisiin ja poliittisiin vaikuttajiin. Hän oli varhaisia ensimmäisen aallon feministejä ja hänen kirjoitustensa kautta hän yritti neuvoa ja inspiroida latinalaisen Amerikan naisia seuraamaan Euroopan modernimpaa henkeä. Hän halusi naisten nousevan, itsenäistyvän ja tulevan kuulluiksi.


title: Juana Manuela Gorriti

text: Vuonna 1866 Espanjan laivasto tulitti Perun ja Chilen satamia. Kohteisiin kuului myös Liman satama. Gorriti palveli tuolloin sairaanhoitajana. Myöhemmin hän myös vaaransa itsensä salakuljettaessaan haavoittuneita espanjalaisten antautuessa Callaossa. Perun hallitus palkitsi hänet kunniamerkillä. Hän kirjoitti sodan tapahtumista useissa lehtikirjoituksissa ja novelleissa. 1878 Gorriti palasi Argentiinaan. Huolimatta useista elämänsä aikaisista skandaaleista häntä arvostettiin poikkeuksellisena naisena. Hän perusti lehden Buenos Airesiin, johon hän kirjoitti useita artikkeleita naisten oikeuksista ja kouluttautumisesta. Kuollessaan häntä pidettiin väsymättömänä ja vaikutusvaltaisena aikansa journalistina.


title: Juana Manuela Gorriti

text: Gorriti tunnetaan myös Bolivian ja Argentiinan ruokakulttuuriin kuuluvan salteña-piirakan luojana, joka sai nimityksensä hänen synnyinkaupunkinsa mukaan.


title: The Million Selling Records of Bobby Vinton

text: The Million Selling Records Of Bobby Vinton on 18 kappaleen kokoelma Bobby Vintonilta, joka julkaistiin 1979.


title: Princessa Avenue

text: Princessa Avenue on venäläinen naisyhtye. Yhtye soittaa rockmusiikkia ja laulaa englanniksi.


title: Princessa Avenue

text: Yhtyeen kokosi tuottaja Viktor Drobyš kesällä 2007, ja sen ensivaiheita seurattiin Venäjän Music Televisionin "ROKovyje devtšonki" -ohjelmassa. Vuonna 2009 yhtye osallistui kappaleellaan ”Never Never” Venäjän euroviisukarsintoihin, jossa se sai kaksi prosenttia äänistä.


title: Princessa Avenue

text: Yhtyeen esikoisalbumi "Princessa #1" julkaistiin Sony Musicin kautta 26. elokuuta 2009. Kotimaansa lisäksi yhtye on konsertoinut Suomessa. Kesäkuussa 2009 yhtye esiintyi MTV3:n "Pitkä kuuma kesä" -ohjelmassa Tampereen Särkänniemessä. __notoc__Bändi on esiintynyt myös Elämä lapselle-konsertissa Hartwall Areenalla syyskuussa 2009.


title: Kalkupää

text: Kalkupää () on tunturi Petsamon piirissä Murmanskin alueen luoteisosassa Venäjällä. Se sijaitsee Paatsjoen ja Jäämerentien välisellä alueella Suomen Neuvostoliitolle luovuttaman entisen Petsamon kunnan länsiosassa. Tunturin korkein huippu on 357 m korkea.


title: South Petherton

text: South Petherton on suuri kylä Lounais-Englannissa. Siellä asuu noin 3 200 ihmistä.


title: South Petherton

text: Monet kylän rakennuksista on tehty paikallisesta kellertävästä hiekkakivestä, jota kutsutaan Hamin kylän mukaan hamstoneksi.


title: Lounojärvi

text: Lounojärvi (myös Lounjärvi, ) on Tuulomajoen vesistöön kuuluva järvi Kuolan piirin länsiosassa Murmanskin alueella Venäjällä. Järvi sijaitsee Raja-Joosepin raja-asemalta Ylä-Tuulomaan vievän tien eteläpuolella. Järven eteläpuolella sijaitsee Lounotunturi. Järven pinta on 131 metriä merenpinnan yläpuolella. Lounojärven laskee järven pohjoispäästä alkavaa Lounojokea myöten Luttojokeen. Lounojärvi kuuluu Suomen Neuvostoliitolle luovuttamaan entiseen Petsamon kuntaan. Järvi sijaitsi Petsamon eteläosassa aivan Suomen silloisen itärajan tuntumassa.


title: Mentalist

text: Mentalist ("The Mentalist") on yhdysvaltalainen CBS-kanavan esittämä rikosdraamasarja, jonka ensimmäinen jakso esitettiin 23. syyskuuta 2008. Sarja saavutti suuren suosion ja toukokuussa 2009 ilmoitettiin sarjan jatkuvan toiselle tuotantokaudelle. Suomessa sarjan esitys alkoi MTV3-kanavalla 3. syyskuuta 2009. Sarjan avausjaksoa katsoi Suomessa keskimäärin 571 000 katsojaa.


title: Mentalist

text: Yhdysvalloissa alkoi seitsemäs ja viimeinen tuotantokausi 30. marraskuuta 2014. Suomessa viimeinen kausi esitettiin kesällä 2015.


title: Mentalist

text: Mystery Tribune -lehti listasi "Mentalist"-sarjan maailman kaikkien aikojen 25. parhaaksi rikossarjaksi.


title: Mentalist

text: Sarjan päähenkilö on Patrick Jane (Simon Baker), joka työskentelee neuvonantajana Kalifornian osavaltion poliisissa CBI:ssa ("California Bureau of Investigation"). Hän on entinen huijari-meedio ja käyttää loistavaa päättelykykyään menestyksekkäästi auttaen CBI:ta murhien ja muiden vaativien rikosten selvittämisessä. Janen päätavoite on jäljittää sarjamurhaaja nimeltä "Red John", joka murhasi Patrickin vaimon ja tyttären viisi vuotta sitten.


title: Mentalist

text: Patrick Jane (es. Simon Baker) työskentelee CBI:n murharyhmän erityisavustajana. Patrick Jane on karismaattinen, keski-ikäinen, pohjimmiltaan yksinäinen mies. Hän on aina pukeutunut pukuun ja liivin. Patrickilla on hyvät sosiaaliset taidot, ja hän on erittäin hyvä puhumaan kaikenlaisille ihmisille. Hänellä on myös taipumus olla kylmä, tunteeton, kyyninen ja katkera. Patrick on usein ylimielinen ja tahditon. Mutta pohjimmiltaan hän on hyväsydäminen ja huolehtivainen ihminen. CBI:ssa, Jane on tunnettu kurittomuudestaan. Hän harvoin noudattaa vakiintuneita menettelytapoja, ja käyttääkin tehokkaita, joskin hieman kyseenalaisia, menetelmiä. Janella on kyky ratkoa merkillisiä rikosmysteerejä veitsenterävän huomiokykynsä avulla. Hän käyttää usein apunaan myös laajaa tietämystään asioista, hypnoosia ja neurolingvististä ohjelmointia. Epäiltyjen hypnotisointi on yksi niistä asioista, jonka takia esimiehet eivät pidä hänestä. Jane on vain erityisavustaja, eikä hänellä koskaan ole virka-asetta. Ennen uraa CBI:ssa hän oli erittäin menestynyt meedio, mutta hän on myöntänyt, että todellisuudessa hän vain huijasi ihmisiä.


title: Mentalist

text: Heti sarjan alussa kerrotaan, että pelätty sarjamurhaaja "Red John" murhasi Patrick Janen vaimon ja tyttären. Tämän vuoksi Jane jätti uransa meediona, ja liittyi CBI:hin. Patrickin tavoite on löytää "Red John" ja tappaa tämä. Hän on valmis uhraamaan kaiken löytääkseen "Red Johnin".


title: Mentalist

text: Teresa Lisbon (es. Robin Tunney) on CBI:n murharyhmän johtaja, ja Patrick Janen pomo. Hän on yksinäinen, 35-vuotias nainen, jolla on traumaattinen tausta. Hänen äitinsä kuoli auto-onnettomuudessa kun Teresa oli lapsi. Teresa joutui kasvattamaan veljensä, koska heidän isänsä on alkoholisti. Lisbon on luonteeltaan sympaattinen ja myötätuntoinen henkilö. Hän on peloton henkilö, joka osallistuu usein aseellisiin konflikteihin. Janen ja Lisbonin välillä on hieman romanttista vetovoimaa.


title: Mentalist

text: "Red John" on sarjan antagonisti. Hän on sarjamurhaaja, jonka uskotaan murhanneen useita kymmeniä ihmisiä, mukaan lukien Patrick Janen vaimo ja tytär. Sarjan alussa on kulunut viisi vuotta Janen perheen murhasta. "Red John" maalaa jokaiselle murhapaikalle hymyilevät kasvot seinälle uhrin verellä. Hän jättää toisinaan murhapaikalle myös viestejä, jotka on kirjoitettu paperille tai sitten hymiön viereen verellä. Näitä viestejä ovat esimerkiksi: "You came here too late" ja "Keep smiling". Hänellä on jäljittelijöitä, mutta myös monia apureita. "Red John" on ilmeinen psykopaatti joka rakastaa Patrick Janen kiusaamisesta ja pilkkaamisesta. Hän järjestää jatkuvasti Patrickille massiivisia kissa ja hiiri -leikkejä. Hän ei halua, että Patrick kuolee, vaan haluaa kiusata tätä kaikin tavoin.Sarjaa esitetään Yhdysvaltojen lisäksi monissa muissakin maissa, esimerkiksi Kanadassa, Ruotsissa, Australiassa, Suomessa, Italiassa ja Isossa-Britanniassa.


title: Sanna Järvelä

text: Sanna Marketta Järvelä (s. 1964) on oululainen professori, dosentti, kasvatustieteen tohtori. Järvelä toimii Oulun yliopiston kasvatustieteiden tiedekunnassa oppimisen ja opetuksen tutkimuksen professorina. Järvelä on väitellyt kasvatustieteiden tohtoriksi Joensuun yliopistossa 1996. Dosentiksi Turun yliopistoon hänet on nimitetty vuonna 2000.


title: Sanna Järvelä

text: Valmistuttuaan Turun yliopistosta kasvatustieteiden maisteriksi Järvelä siirtyi jatko-opiskelijaksi Joensuun yliopistoon. Joensuussa hän opiskeli prof. Erno Lehtisen johtamassa Tietotekniikan opetuskäytön tutkimus- ja kehittämisyksikkö TOTY:ssä, joka oli alallaan edelläkävijä.


title: Sanna Järvelä

text: Sanna Järvelä on valmistunut kasvatustieteiden lisensiaatiksi Joensuun yliopistossa vuonna 1993. Hänen englanninkielisen lisensiaatintyönsä otsikko on: "Cognitive apprenticeship method in a technologically rich learning environment: socioemotional processes in learning interaction". Lisensiaatintyön jälkeen hän jatkoi opintoja valmistuen Joensuun yliopistosta kasvatustieteiden tohtoriksi vuonna 1996. Hänen englanninkielisen väitöskirjatyönsä otsikko on: ""Cognitive apprenticeship model in a complex technology based learning environment: socioemotional processes in learning interaction""


title: Sanna Järvelä

text: Sanna Järvelä nimitettiin 8.11.2006 Oulun yliopiston kasvatustieteiden professoriksi 1.1.2007 alkaen. Viran alan täsmennys on oppimisen ja opetuksen tutkimus. Aikaisemmin Järvelä on toiminut yliassistenttina, apulaisprofessorina ja määräaikaisena professorina Oulun yliopistossa vuodesta 1996. 1999–2001 hän toimi Suomen Akatemian tutkijatohtorina työskennellen vuoden vierailevana tutkijana Lontoon King’s Collegessa ja 2006–2007 Suomen Akatemian varttuneena tutkijana.


title: Sanna Järvelä

text: Sanna Järvelän tutkimustyö suuntautuu oppimisen perustutkimukseen aiheina motivaatio, oppimisen itsesäätely ja vastavuoroinen ymmärrys sekä opettamisen malleihin, kuten opettaja-oppilas -vuorovaikutukseen ja yhteisölliseen oppimiseen. Lisäksi hänen tutkimuksensa erityisalue on tieto- ja viestintätekniikan pedagoginen hyödyntäminen. Järvelä johtaa Oulun yliopistossa Oppimisen ja koulutusteknologian tutkimusyksikköä, joka tekee alan monitieteellistä perustutkimusta. Hän johtaa myös useita kansainvälisesti verkottuneita, Suomen Akatemian rahoittamia tutkimushankkeita ja toimii aktiivisesti EU:n rahoittamassa huippututkimusverkostossa.


title: Sanna Järvelä

text: Sanna Järvelä valittiin 3.8.2009 Oulun yliopiston uuden yliopistolain mukaiseen hallitukseen. Järvelä kutsuttiin Oulun yliopiston ylioppilaskunnan inspehtoriksi vuonna 2009. Hän on toiminut myös Oulun yliopiston Campus Futuruksen johtoryhmän puheenjohtajana sekä monitieteisen innovaatioympäristö V-LABin johtokunnan puheenjohtajina.


title: Sanna Järvelä

text: Järvelä, S. (1995). The cognitive apprenticeship model in a technologically rich learning environment: Interpreting the learning interaction. "Learning and Instruction", "5"(3), 237-259.


title: Sanna Järvelä

text: Järvelä, S., & Häkkinen, P. (2002). Web-based cases in teaching and learning–the quality of discussions and a stage of perspective taking in asynchronous communication. "Interactive learning environments", "10"(1), 1-22.


title: Sanna Järvelä

text: Hakkarainen, K., Lipponen, L., & Järvelä, S. (2002, March). Epistemology of inquiry and computer-supported collaborative learning. In "Cscl" (Vol. 2, pp. 129-156).


title: Sanna Järvelä

text: Järvenoja, H., & Järvelä, S. (2005). How students describe the sources of their emotional and motivational experiences during the learning process: A qualitative approach. "Learning and Instruction", "15"(5), 465-480.


title: Sanna Järvelä

text: Arvaja, M., Salovaara, H., Häkkinen, P., & Järvelä, S. (2007). Combining individual and group-level perspectives for studying collaborative knowledge construction in context. "Learning and Instruction", "17"(4), 448-459.


title: Sanna Järvelä

text: Järvelä, S., Järvenoja, H., & Veermans, M. (2008). Understanding the dynamics of motivation in socially shared learning. "International Journal of Educational Research", "47"(2), 122-135.


title: Sanna Järvelä

text: Dillenbourg, P., Järvelä, S., & Fischer, F. (2009). The evolution of research on computer-supported collaborative learning. In "Technology-enhanced learning" (pp. 3-19). Springer Netherlands.


title: Sanna Järvelä

text: Järvelä, S., Volet, S., & Järvenoja, H. (2010). Research on motivation in collaborative learning: Moving beyond the cognitive–situative divide and combining individual and social processes. "Educational psychologist", "45"(1), 15-27.


title: Sanna Järvelä

text: Hadwin, A. F., Järvelä, S., & Miller, M. (2011). Self-regulated, co-regulated, and socially shared regulation of learning. "Handbook of self-regulation of learning and performance", 65-84.


title: Sanna Järvelä

text: Järvelä, S., & Hadwin, A. F. (2013). New frontiers: Regulating learning in CSCL. "Educational Psychologist", "48"(1), 25-39.


Yhdysvaltain puolustushaarakomentajien neuvosto () on Yhdysvaltain asevoimien pääesikunta, joka toimii siviilihallinnon neuvonantajana sotilasasioissa. Sen asemasta määrätään lailla ja sen jäseniä ovat neuvoston puheenjohtaja, varapuheenjohtaja ja puolustushaarojen komentajat.


title: Yhdysvaltain puolustushaarakomentajien neuvosto

text: Toisen maailmansodan jälkeen neuvosto perustettiin virallisesti National Security Act -lailla, jonka presidentti Harry Truman allekirjoitti vuonna 1947. Merijalkaväen komentaja ei ollut neuvoston täysivaltainen jäsen ennen vuotta 1975, jolloin virkaan astui kenraali Louis H. Wilson. Varapuhemiehen virka perustettiin vuonna 1986 Goldwater-Nichols Act -lailla. Kenraali Colin Powell oli ensimmäinen ja tähän mennessä ainoa afroamerikkalainen puheenjohtaja.


title: Ylä-Akkajärvi

text: Ylä-Akkajärvi () on Tuulomajoen vesistöön kuuluva järvi Petsamon piirin eteläosassa Murmanskin alueella Venäjällä. Ylä-Akkajärveen laskee pohjoisesta Hihnajärvi. Ylä-Akkajärvi puolestaan laskee järven pohjoispäästä alkavaa jokea myöten Ala-Akkajärveen. Ylä-Akkajärvi sijaitsee Suomen Neuvostoliitolle luovuttaman entiseen Petsamon kunnan eteläosassa.


title: Nimrud

text:
Nimrud on muinaisen Assyrian raunioitunut pääkaupunki nykyisessä Irakissa. Se sijaitsee Niniven eteläpuolella Tigrisin varrella noin 30 kilometriä Mosulista kaakkoon. Nimrud oli muinainen Kalhu ja Raamatun Kalah. Arabit antoivat kaupungille nimen Nimrud ilmeisesti muinaisen kuninkaan Nimrodin mukaan. Raamatun ensimmäisen Mooseksen kirjan mukaan Nimrod oli Nooan pojan Haamin pojan Kusin poika, siis Nooan pojanpojanpoika.
Kaupunki perustettiin 1300-luvulla ennen ajanlaskun alkua, ja se oli Assyrian toinen pääkaupunki. Kuninkaalliset rakennukset keskittyivät kahdelle kummulle, joita nykyään kutsutaan linnakkeeksi. Nimrudissa oli asutusta paljon ennen kuin siitä tuli Assyrian hallitsijoiden asuinpaikka. Noin 800-luvulla eaa. Assyrian kuninkaat yhdistivät Nimrudin nopeasti kasvavaan valtakuntaansa. Kaupungin muurien sisällä on 3,6 neliökilometrin alue, jossa olivat asuintalot, työpajat, kadut, aukiot ja puutarhat.


title: Nimrud

text: Ensimmäiset arkeologiset kaivaukset Nimrudissa aloitettiin vuonna 1845 brittiläisen Austen Henry Layardin johdolla. Maaliskuussa 2015 Isis-järjestö tuhosi rauniokaupunkia puskutraktoreilla. Marraskuussa 2016 Irakin armeija valtasi Nimrudin alueen takaisin Isis-järjestöltä. Valtauksen jälkeen selvisi, että Isis oli tuhonnut Nimrudin lähes kokonaan, ja arviolta 95 prosenttia alueesta on tuhottu.


title: Yo Gabba Gabba!

text: Yo Gabba Gabba! on Christian Jacobsin ja Scott Schultzin luoma brittiläinen lastenohjelma, jota enimmäkseen esitetään Nickelodeon-kanavalla. Ohjelmassa on kuusi hahmoa, jotka seikkailevat satumaassa. Sarjaa tuottavat The Magic Store ja Wildbrain Entertainment. Se sai ensiesityksensä 20. elokuuta 2007.


title: Al Israel

text: Al Israel (16. huhtikuuta 1935 – 16. maaliskuuta 2011) oli yhdysvaltalainen näyttelijä, joka tunnetaan parhaiten osastaan kolumbialaisena huumekauppiaana elokuvassa "Scarface – arpinaama". Hän oli myös yksi kolmesta alkuperäisestä näyttelijästä, jotka lainasivat ääntään elokuvasta tehdylle videopelille "".


title: Ala-Akkajärvi

text: Ala-Akkajärvi () on Tuulomajoen vesistöön kuuluva järvi Petsamon piirin eteläosassa Murmanskin alueella Venäjällä. Ala-Akkajärven eteläpäähän laskee Ylä-Akkajärvi. Ala-Akkajärvi puolestaan laskee Akkajokeen, joka laskee edelleen Luttojokeen. Ala-Akkajärvi sijaitsee Suomen Neuvostoliitolle luovuttaman entisen Petsamon kunnan eteläosassa. Järven pohjoispäässä sijaitsee Priretšnyi niminen kylä, jonne johtaa 51 kilometriä pitkä maantie Nikkelin eteläpuolelta.


title: Teivo Pentikäinen

text: Teivo Pentikäinen (1917 Viipuri – 12. kesäkuuta 2006 Espoo) oli vakuutusmatemaatikko ja professori, jota nimitetään Suomen työeläkejärjestelmän isäksi.


title: Teivo Pentikäinen

text: Pentikäinen syntyi Viipurissa. Hän osallistui talvisotaan ja jatkosotaan ja kotiutui rivimiehenä. Pentikäinen valmistui filosofian kandidaatiksi pääaineenaan matematiikka Helsingin yliopistosta vuonna 1944 ja väitteli soveltavan matematiikan tohtoriksi vuonna 1947. Hän saavutti kansainvälisestikin mainetta vakuutustieteen tutkijana ja yliopisto-opettajana.


title: Teivo Pentikäinen

text: Pentikäinen oli sosiaaliministeriön vakuutusosaston päällikkönä 1948–1961 ja oli keskeisin henkilö työeläkejärjestelmää (TEL) suunnitelleessa eläkekomiteassa. Pentikäinen oli myös Työeläkeyhtiö Ilmarisen toimitusjohtajana vuodet 1962–1977. Pentikäiselle myönnettiin professorin arvonimi vuonna 1975.


title: Intiaanipokeri

text: Intiaanipokeri on pokerin muoto, jossa alkuasetelma käännetään päälaelleen – pelaajat saavat tietää muiden kortit, muttei omiansa. Intiaanipokeri on yleensä suosittu juomapelinä.


title: Intiaanipokeri

text: Tavallisesti peli alkaa siten, että pelaajat laittavat pottiin alkupanoksen. Tämän jälkeen jokainen ottaa pakasta kortin ja laittaa sen otsalleen katsomatta korttiaan. Pelaajat arvioivat mahdollisuutensa omistaa korkein kortti ja panostavat sen mukaan.


title: Politics and the English Language

text: Politics and the English Language on George Orwellin vuonna 1946 ilmestynyt kuuluisa essee, jossa hän arvosteli kielen käyttämistä poliittisen vaikuttamisen välineenä ja todellisuuden naamioimista kiertoilmaisuin.


title: Ylä-Njaannamjärvi

text: Ylä-Njaannamjärvi () on Tuulomajoen vesistöön kuuluva järvi Petsamon piirin eteläosassa Murmanskin alueella Venäjällä. Ylä-Njaannamjärvi laskee etelään Ala-Njaannamjärveen, joka laskee edelleen Luttojokeen. Ylä-Njaannamjärvi sijaitsee Suomen Neuvostoliitolle luovuttaman entisen Petsamon kunnan eteläosassa. Järven eteläpuolella sijaitsi kolttien Suonikylä, joka on nykyisin asumaton.


Suomi yleisurheilun maailmanmestaruuskilpailuissa 2009 käsittelee Suomen joukkueen valintaa Berliinissä 15.–23.8.2009 pidettyihin vuoden 2009 yleisurheilun maailmanmestaruuskilpailuihin ja menestymistä niissä. Suomi on ollut alusta asti jokaisissa yleisurheilun maailmanmestaruuskilpailuissa mukana ja osallistui kisoihin 12. kerran. Joukkueen tavoite oli kaksi mitalia ja kaksi pistesijaa


title: Suomi yleisurheilun maailmanmestaruuskilpailuissa 2009

text: Seuraavassa taulukossa 12 parhaan joukkoon sijoittuneet urheilijat.


text: Suomen Urheiluliitto SUL valitsi joukkueeseen kuusi urheilijaa 29. kesäkuuta, jota ennen oli valittu jo seitsemän urheilijaa. 27. heinäkuuta uutisoitiin, että Francis Kirwa ja Antti Kempas eivät pystykään osallistumaan kisoihin loukkaantumisten takia. Joukkuetta täydennettiin vielä kahdeksalla urheilijalla 2. elokuuta, jolloin joukkueen kooksi tuli 19 urheilijaa.


text: Lopullinen valinta tehtiin Kalevan kisojen päätyttyä 2.8.2009.


text: Miehet


text: Naiset


title: Beiersdorf

text: Beiersdorf on saksalainen kosmetiikka-alan konserni. Yrityksen perusti vuonna 1882 Hampurissa apteekkari Paul Carl Beiersdorf. Beiersdorfin tunnetuimpia tuotemerkkejä ovat Nivea, Hansaplast ja Labello. Yhtiöstä omistaa 50,49 % Tchibo Holding AG, jossa määräysvaltaa pitää Herzin perhe.


title: Beiersdorf

text: Beiersdorfin osake liitettiin joulukuussa 2008 osaksi DAX-indeksiä, joka koostuu Saksan 30 kaupankäynnin volyymin ja markkina-arvon mukaan suurimmasta yhtiöstä.


title: Beiersdorf

text: Yhtiön Suomen pääkonttori sijaitsee Turussa. Se työllistää noin 15 henkeä.


title: Frans Henrik Kockum vanhempi

text: Frans Henrik Kockum (27. syyskuuta 1802 Malmö – 12. helmikuuta 1875 Malmö) oli ruotsalainen teollisuusyrittäjä. Hän perusti Malmöhön vuonna 1840 konepaja Kockums Mekaniska Verkstads AB:n. Nykyisin se on saksalaisomisteinen meriteollisuusalan yritys Kockums AB. Vuonna 1849 hän perusti Kallingeen Kockums jernverks ab:n, joka tuotti rautaa, terästä ja liesiä.


title: Domino (sarjakuvahahmo)

text: Domino (Neena Thurman) on Marvel Comicsin sarjakuvahahmo, jonka loivat Fabian Nicieza ja Rob Liefeld. Se teki varsinaisesti ensiesiintymisensä "X-Force" -sarjakuvan 11. numerossa vuonna 1992.


title: Domino (sarjakuvahahmo)

text: Hämärän menneisyyden omaavalla Dominolla on ollut pitkä ura monilla tiedustelualoilla, sekä organisaatioiden ja hallitusten agenttina, että palkkasoturina. Hän oli muun muassa henkivartijana Milo Thurmanille, joka oli kohteena monille terroristiryhmille, koska kykeni ennustamaan maailman tapahtumia. Ajan kuluessa hän ja Thurman rakastuivat toisiinsa. Thurman antoi hänelle lempinimen "Domino". Viitaten naisen valkoiseen ihoon ja mustaan täplään vasemman silmän ympärillä, josta tuli myös hänen pitkäikäinen koodinimensä. Thurmanin ja Dominon suhde jäi kuitenkin lyhytikäiseksi, kun organisaatio AIM hyökkäsi hallituksen laitokseen, jossa Thurmania pidettiin. Tapahtumat pakottivat Thurmanin syvemmälle valheelliseen elämään. Hänen esimiehensä hallituksessa kertoivat Thurmanin ja Dominon kuolleen.


title: Domino (sarjakuvahahmo)

text: Myöhemmin Domino liittyi palkkasoturiryhmään Six Packiin, jossa hän tapasi Cablen ja kehitti alun kestävälle ja läheiselle ystävyydelle. Useita kuukausia myöhemmin Cable kokosi ryhmän nuoria, sitoutumattomia mutanttisankareita muodostaakseen iskuryhmän nimeltä X-Voima. Dominoa esittänyt nainen auttoi Cablea muodostamaan ryhmän ja otti osaa useisiin tehtäviin heidän kanssaan. Todellisuudessa oikea Domino oli jäänyt Tolliverin vangiksi kuukausia aikaisemmin tämän kostaessaan isälleen Cablelle. Tolliver palkkasi erään mutanttimuodonmuuttajan soluttautumaan X-Voimaan. Ryhmän jäsenet saivat selville vale Dominon petoksen, mutta X-Voiman ensimmäinen tukikohta ehti tuhoutua. Cable itse vapautti Dominon Tolliverin vankeudesta. Pian Dominosta ja Cablesta tuli X-Voiman johtajapari. Myöhemmin Milo Thurman, joka uskoi yhä Dominon olevan kuollut, joutui Donald Piercen ja Lady Kuolemaniskun panttivangiksi, jotka aikoivat imeä Thurmanin vaistot ja tiedot Piercen omiin tarkoituksiin. Domino sai tietää kaappauksesta ja jäljitti Thurmanin ja Raatelijat Piercen uuteen tukikohtaan vanhaan Ase-X -laitokseen Kanadassa. Domino päihitti Piercen sekä Kuolemaniskun ja tuhosi Piercen tukikohdan, mutta ei pystynyt pelastamaan Thurmania ajoissa Piercen tiedonsiirtoprosessin tuhoisilta vaikutuksilta. Pierce oli pystynyt imemään osan Thurmanin neroudesta kyberneettisiin muistipankkeihinsa. Domino palasi pian X-Voimaan, mutta jätti ryhmän kun he ajautuivat pois puolimilitaristisesta alustaan. Hän palasi auttamaan ryhmää ajoittain, kuten taistelemaan Blobia vastaan, joka toimi Onslaughtina tunnetun uhan puolesta. Kun Cable ei ollut osa ryhmää, Domino toimi usein X-Voiman varajohtajana.


title: Domino (sarjakuvahahmo)

text: Myöhemmin hallituksen rahoittaman antimutanttiohjelman operaatio Suvaitsemattomuuden aikana Domino jäi Ekatarina Gryaznovan vangiksi, joka oli muuttunut kyberneettiseksi Ylivahdiksi. Gryaznova oli erään Dominon tuhoaman CIA:n osan jäsen, joka etsi kostoa. Hän tarjosi Dominolle tämän historiaa, mutta Domino sanoi sen olevan suurimmaksi osaksi valhetta. Domino pakeni, mutta sai tietää, että häneen oli istutettu laite, joka sotki Dominon todennäköisyysvoimansa. Samoihin aikoihin mutantti Jesse Aaronson etsi Dominoa, joka suostui etsimään Gryaznovaa ja Jessen veljeä. Kaksikko epäonnistui ja Domino jäi vangiksi. Jesse pyysi X-Voimaa apuun ja he pelastivat Dominon. Kaksikko liittyi X-Voimaan ja he taistelivat pian Jessen veljeä ja tämän ryhmää, Uusia Hellioneita vastaan.


title: Domino (sarjakuvahahmo)

text: Domino jätti X-Voiman jälleen palatakseen palkkasoturiksi. Myöhemmin hänet riivasi muukalainen Aentaros, jotta hän tappaisi vihollisensa Randall Shiren. Cable kohtasi hänet ja onnistui kumoamaan Aentaroksen suunnitelman. Myöhemmin Domino joutui salamurhaaja Marcus Tsungin kohteeksi. Domino pyysi X-Voiman apua ja selvisi häneen kiinnittyneen muukalaisen avulla. X-Voima voitti Tsungin ja muukalaisorganismin uskottiin kuolleen taistelussa. X-Voima voitti Tsungin täpärästi ja Domino pysyi ryhmässä kunnes hänen ryhmätoverinsa kuolivat kovassa taistelussa.


title: Maini Askolin

text: Maini Johanna Vilhelmina Askolin (22. elokuuta 1890 Porvoo – 13. maaliskuuta 1929 Pernaja) oli porvoolaisen kauppiaan, tehtailijan ja kauppaneuvos Johannes Askolinin tytär ja ainoa perijä. Isänsä kuoleman jälkeen hän oli Suomen rikkain nainen. Maini Askolin oli Pernajan Koskenkylässä sijaitsevan Koskenkylän kartanon eli Forsbyn linnan emäntä. Hän avioitui viidesti: hänen aviomiehiään olivat varatuomari William Thuring, johtaja Karl Landby, diplomaatti Martti Ilmanen, kenraalimajuri Nils Procopé sekä eversti Hjalmar Askolin-Ingelberg.


title: Maini Askolin

text: Maini Askolinin isä Johannes oli Porvoon rikkaimpia miehiä, joka oli aloittanut työnteon alun perin Hjorthin kauppahuoneessa. Sittemmin liike siirtyi Askolinin omistukseen. Askolinin ensimmäinen vaimo Flora Hjorth (1826–1877) oli Mainin täti. Maini oli Johan Askolinin (1943–1912 ja tämän kolmannen vaimon Rosa Nykoppin (1856–1913) tytär. Johannes ja Rosa vihittiin 1883. Vuonna 1880 leskeksi jääneellä Rosalla oli aiemmasta avioliitosta poika Nils Oskar Osvald (s. 1875) sekä tytär Ella Rosa Sofia (s. 1876). Perheeseen kuului myös Rosa Askolinin äiti, Märta Langén o.s. Hjorth. Mainin vanhemmat hemmottelivat häntä, tältä ei saanut puuttua mitään. Kun perheystävä huomautti kauppaneuvokselle, että tytär hemmotellaan pilalle, totesi Askolin, että oli itse lapsena kokenut puutetta ja nälkää, eikä voi olla pahasta pyrkiä tuottamaan tyttärelle onnellinen lapsuus.


title: Maini Askolin

text: Mainilla oli Johannes Askolinin ensimmäisestä avioliitosta isoveli, vuonna 1866 syntynyt Johannes Vilhelm eli "Janne" Askolin. Askolin halusi adoptoida vaimonsa aiemmasta avioliitosta olevat lapset, mutta poika Nils Oskar Nykopp ei tähän suostunut. Ella-tyttären Askolin adoptoi vuonna 1900. Velipuoli Janne sairasteli ja menehtyi vuonna 1897. Velipuoli Nils Oskar harrasti juopottelua ja kuoli varhain, vuonna 1903. Sisar Ella kuoli vuonna 1909. Isä oli jo ennen adoptiota tehnyt Mainista testamentilla pääperijän, joten Maini oli jo seitsemänvuotiaana suuromaisuuden perijä.


title: Maini Askolin

text: Alkuun Mainilla oli kotiopettajatar. Vuonna 1901 Maini pääsi Porvoon Strömborgska Läroverketin I luokalle. Oppilastovereiden mukaan Maini oli iloinen ja hyväsydäminen. Vuonna 1907 Strömborgskan jälkeen hän ei halunnut siirtyä ylioppilasluokille Helsinkiin tai Hämeenlinnaan, vaan kielistä kiinnostunut Maini muutti 1908 omaan asuntoon Helsingin Katajanokalle. Pätevät kielten opettajat palkattiin antaamaan hänelle yksityistunteja. Tunnollisen opiskelun ohella Maini osallistui eliitin rientoihin. Mainin kauneus ja varallisuus olivat yleisessä tiedossa, joten kosiskelijoita riitti. Hän oli kiinnostunut opereteista, näytelmistä ja perehtyi antiikkiesineistöön.


title: Maini Askolin

text: Isä Johannes Askolin oli varautunut mahdolliseen poismenoonsa siten, että sekä vaimon että tyttären tulevaisuus olisi turvattu. Testamentissaan hän määräsi Askolin-yhtiölle hallintorenkaan, johon kuuluivat johtajat A. J. Sandbäck (sahat), Ludvig Rosenström (hallinto), A. V. Nyman (metsät), G. W. Törngren (maatilat) ja B. Lönnström (kaupat). Tähän johtoryhmään Maini myöhemmin luotti, isänsä ohjeita noudattaen.


title: Maini Askolin

text: Matkallaan Ranskassa Maini Askolin tapasi vuonna 1910 tulevan aviomiehensä varatuomari William Thuringin (1880–1968). Keväällä 1911 pari vietti loistokkaat häät. Nuori pari muutti Askolin rakennuttamaan Forsbyn linnaan, jonka suunnitteli arkkitehti John Settergren. Maini sai sisustaa arkketehdin avustamana rakennuksen, kun Jugend-tyylinen 3-kerroksinen kivilinna valmistui 1908. Kun Johannes Askolin sitten vuonna 1912 kuoli, siirtyi koko valtava omaisuus Mainille. Ensi töikseen yhtiön johtoryhmä siirsi pääkonttorin Porvoosta Askolin-yhtiön keskukseen Koskenkylään. Aviopari Thuring keskittyi linnan kaunistamiseen ja taiteen keräämiseen. William Thuring halusi antaa panoksensa Askolin-yhtiön toimintaan. Askolin-yhtiön työväen keskuudessa Thuring oli suosittu, sillä hän piti työläisten puolia. Hän ryhtyi hoitamaan yhtiön ulkomaisia liikesuhteita omatoimisesti. Maini ei miehensä ulkomaanmatkoista pitänyt. Yhtiö oli hyvässä hoidossa ilman tuomari Thuringiakin. Maini olisi mieluummin nähnyt miehensä ottavan osaa iloiseen elämänmenoon, mutta juhli ilman miestäänkin. Nämä seikat kiristivät puolisoiden välejä ja johtivat avioeroon lokakuussa 1918. Maini luovutti Thuringille eron yhteydessä Rönnäsin ja Labbyn kartanot ja tuomari muutti välittömästi Rönnäsin asumaan. Ystävyyssuhde Thuringiin säilyi koko Mainin elämän ajan.


title: Maini Askolin

text: Helmikuussa 1919 Maini Askolin avioitui toisen kerran. Tuore puoliso, ruotsalainen johtaja Karl Torsten Landby (s. 1883), oli ollut läheisissä liikesuhteissa Askolin-yhtiön kanssa ja oli puutavara-alan asiantuntija. Maini ja Landby matkustelivat ja viipyivät etenkin Pariisissa ja viettivät vauhdikasta elämää koko vuoden 1919. Vuoden 1920 alusta lähtien Landby keskittyi Askolin-yhtiön tehtäviin Mainin jatkaessa matkustelua. Pariisissa Maini rakastui Suomen Englannin suurlähetystön lähetystösihteeriin, varatuomari Martti Tapani Ilmaseen (1881–1923). Diplomaatti Ilmanen oli sujuvakäytöksinen ja tottunut liikkumaan seurapiireissä, joihin hän Maininkin luotsasi. Kesän jälkeen Mainin palatessa Forsbyn linnaan, totesi Karl Landby tyynesti jääneensä toiseksi, ja palasi Ruotsiin.


title: Maini Askolin

text: Ero Landbystä tuli voimaan joulukuussa 1920, kuten myös Mainin kolmas avioliitto Martti Ilmasen kanssa. Uuden isännän mukana Forsbyn palvelusväen joukkoon liittyi uusi jäsen, univormuun pukeutunut hindu Luis Lobo, josta tuli linnan hovimestari. Maini ja Martti Ilmanen olivat molemmat innostuneita seuraelämästä ja juhlista. Maini myös liikkui miehensä kanssa tiluksillaan eri pitäjissä hoitaen niin työasioita kuin tavaten työväkeä. Liikkuminen sujui vaivatta, sillä Mainilla oli useita autoja. Näistä yksi oli erikoistilauksena Englannista vuonna 1924 hankittu Rolls Royce. Mainin ja Martin onnellinen avioliitto loppui ennen aikojaan, sillä Ilmanen menehtyi lento-onnettomuudessa Ranskassa toukokuussa 1923. He eivät saaneet lapsia, sillä Mainilla oli useita keskenmenoja. Tästä syystä Maini hankki suojatteja, joista hän adoptoi vuonna 1925 pojakseen Carl-Johan Nils Anders Askolinin (s. 24.5.1925 Tukholmassa).


title: Maini Askolin

text: Maini Askolin siirtyi Pernajan Sjögårdin kartanooon toipumaan miehensä kuolemasta. Ilmasten perhetuttu, Pariisissa Suomen sotilasattaseana toiminut kenraalimajuri Nils Procopé (1873–1941) riensi Mainin tueksi aviomiehen tapaturmaisen kuoleman jälkeen. Procopé oli eronnut ensimmäisestä vaimostaan 1917. Tammikuussa 1925 Maini solmi kenraalin kanssa neljännen avioliittonsa. Ensimmäinen juopa puolisoiden välille syntyi pian, sillä kenraali vähätteli vaimon tuttavapiiriä. Hän ei myöskään ilahtunut linnassa hyörivistä ja mekastavista suojattilapsista ja näiden leikkitovereista, vaan vaati hovimestari Loboa laittamaan lapset kuriin. Lopulta Procopé muutti asumuseroon Helsinkiin. Avioero vahvistettiin huhtikuussa 1926. Kenraali sai kipurahana vuotuisen 240 000 markan eläkkeen elämänsä loppuun saakka.


title: Maini Askolin

text: Kauan ei Mainin tarvinnut olla yksin, uusi avioliitto solmittiin syyskuussa 1926. Viides aviomies oli kenraali Procopén upseeritoveri, eversti Hjalmar Fredrik Ingelberg (s. 1882). Ingelberg oli paitsi upseeri, myös varatuomari. Maini ei enää tässä vaiheessa vaatinut aviomiehen kaikkea huomiota, vaan Ingelberg sai rauhassa ahkeroida Askolin-yhtiössä. Kyvykäs mies tuli toimeen sekä johtajiston että työväen kanssa.


title: Maini Askolin

text: Jo viidettä kertaa avioituessaan Maini tiesi olevansa sairas. Kesällä 1926 hänellä todettiin rintasyöpäkasvain. Kasvain olisi pitänyt jo silloin poistaa, mutta Maini otti asian vakavasti vasta kun hänen kuntonsa heikkeni. Mainin ehdotuksesta aiottu syöpäleikkaus toteutettiin kesällä 1927 Forsbyn linnassa, jonne Maini hankki parhaan mahdollisen leikkaussalivälineistön. Leikkauksen suoritti professori Oskar Boije avustajanaan professori Gösta Becker. Myöhemmin leikkaussalin välineet lahjoitettiin Loviisan sairaalaan. Leikkaus onnistui, mutta sairaus ilmeisesti oli otaksuttua vakavampaa laatua. Linnassa asuvien lääkärin ja sairaanhoitajan lisäksi nimekkäät professorit (mm. Arvo Ylppö) vierailivat Mainia hoitamassa. Mielentyyneytensä viimeiseen saakka säilyttänyt Maini Askolin kuoli 15. tammikuuta 1929. Forsbyn linnan mailta purettiin vanha keilaradan paviljonki, jonka maapohja vihittiin hautausmaaksi. Arkkitehti Harry Röneholmin suunnittelemasta hautakappelista linnan puistossa tuli Maini Askolinin viimeinen leposija.


title: Maini Askolin

text: Maini Askolin teki lahjoituksia järjestöille, joiden tarkoituksena oli lieventää kärsimyksiä ja puutetta. Huomattavimpia lahjoituksia olivat 100 000 mk sekä Forsbyn työväestön sairaskassalle että tukirahastolle vuonna 1923. Vuotta aiemmin rakennettiin Koskenkylän kulttuuritalo Majborg Mainin kustannuksella. Maini oli hyväsydäminen ja antelias. Kun hän pienenä tajusi, että jotkut lapset joutuivat olemaan vähällä syömisellä, hän sai isänsä järjestämään Porvoon kaupungin kansakouluihin ilmaisen puuroaterian varattomien vanhempien lapsille ja myöhemmin kaikille Isnäsin ja Forsbyn kansakoulujen lapsille ilmaisen kouluaterian. Mainin testamentista liikeni henkilökunnalle, aviomies Ingelbergille sekä hyväntekeväisyyteen yli 2 miljoonaa markkaa.


title: Maini Askolin

text: Maini Askolinin testamentista kirjoitettiin 1929 lehtien palstoilla vilkkaasti:


title: Bryopsis

text: Bryopsis on viherleviin kuuluva makrolevien suku. Sukuun kuuluu yli 50 jäsentä, joista seitsemän ovat yleisiä trooppisissa merissä. Ne kasvavat merivedessä rihmamaiseksi levämassoiksi.


title: Bryopsis

text: "Bryopsis"-levät voivat lisääntyä ilmeisesti sekä suvullisesti että suvuttomasti. Levän elinkierto on diplohaplonttinen, eli siinä haploidi ("n"), sukusoluja tuottava gametofyyttivaihe vaihtelee diploidin ("2n"), itiöitä tuottavan sporofyyttivaiheen kanssa. Normaalisti rihmalevänä tunnetut yksilöt ovat suvullisesti lisääntyviä gametofyyttejä, kun taas sporofyytit ovat huomattavasti näitä pienempiä.


title: Bryopsis

text: Sama gametofyyttiyksilö voi päästää liikkeelle sekä koiras- että naaraspuolisia sukusoluja, vaikka yhdessä sukusoluja sisältävässä kasvin osassa eli gametangliossa voi olla haploidisuudesta johtuen vain jompiakumpia. Sukusolut ovat kahden siimansa ansiosta liikuntakykyisiä ja naarassukusolut ovat noin kolme kertaa koirassukusoluja suurempia. Sukusolut vapautetaan veteen ja hedelmöittyminen tapahtuu kasvin ulkopuolella. Koska sukusolujen vapautuminen tapahtuu yhtäaikaisesti, on itsehedelmöittäminen levällä yleistä.


title: Bryopsis

text: Hedelmöityksen tuloksena syntyy diploidi tsygootti. Se muodostaa joko meioosin ja mitoosin kautta uusia haploideja gametofyyttejä, tai jos meioosia ei tapahdu, madon näköisiä diploideja sporofyyttejä. Myöhemmän mitoosin ja sitä seuraavan meioosin kautta sporofyytti muodostaa siimallisia, haploideja itiöitä. Näistä taas syntyy uusia gametofyyttejä, joista Mendelin lakien mukaisesti noin puolet on koiraita ja puolet naaraita.


title: Bryopsis

text: Riutta-akvaarioissa "Bryopsis"-levistä voi tulla ongelma, jos vedessä on liikaa ravinteita. Parhaina torjuntamentetelminä pidetään ravinteiden veteen pääsyn rajoittamista ja kilpailevien voimakaskasvuisten makrolevien (esimerkiksi "Chaetomorpha" ja "Caulerpa") kasvattamista erillisessä leväosastossa. Näiden kilpailijalevien massaa voi sitten helposti poistaa kitkemällä.


title: Aquemini

text: Aquemini on OutKast-yhtyeen kolmas studioalbumi, joka julkaistiin 29. syyskuuta 1998. Albumi myi Yhdysvalloissa platinaa kahdessa kuukaudessa ja tuplaplatinaa vuonna 1999.


title: Aquemini

text: "Aquemini" sai yleisön lisäksi hyvän vastaanoton myös kriitikoilta: muun muassa Rolling Stone, Q, Allmusic ja Los Angeles Times antoivat arvosteluissaan albumille täydet pisteet. Singlenäkin julkaistu kappale "Rosa Parks" keräsi huuliharppusooloineen kehuja raikkaudellaan ja omaperäisyydellään. Hip hopin Raamatuksikin kutsuttu The Source -lehti taasen antoi Aqueminille arvostelussaan täydet viisi mikrofonia, mikä on erittäin harvinainen ja arvostettu tunnustus.


title: Aquemini

text: Albumilta julkaistiin kolme singleä: "Rosa Parks", "Skew It on the Bar-B" ja "Da Art of Storytellin' (Pt. 1)".


title: René Thom

text: René Frédéric Thom (2. syyskuuta 1923 Montbéliard – 25. lokakuuta 2002 Bures-sur-Yvette) oli ranskalainen matemaatikko. Hänet tunnetaan topologina, ja hän sai vuonna 1958 aiheeseen liityneistä tutkimuksistaan Fieldsin mitalin. Myöhemmin urallaan hän laajensi tutkimuksiaan matematiikan ulkopuolelle, sillä hänellä ei mielestään ollut enää annettavaa puhtaalle matematiikalle. Thom kehitti katastrofiteorian, joka pyrki kuvaamaan äkillisiä muutoksia.


title: René Thom

text: René Thom syntyi Ranskan Montbéliardissa, lähellä Sveitsin rajaa. Hänen vanhempansa olivat kauppiaita, ja hän kävi peruskoulunsa kaupungissa. Thom osoitti jo kouluaikanaan kokeissa yliopistotason kykyjä. Hän suoritti matematiikan perustutkinnon Besançonissa vuonna 1940, hieman ennen kuin Saksa valtasi Ranskan. Thomin vanhemmat lähettivät hänet ja hänen veljensä pois Ranskasta, turvaan sodalta. Hän kuitenkin palasi Ranskaan muutaman kuukauden kuluttua. Thom muutti Sveitsistä äitinsä ystävän luokse Lyoniin, missä jatkoi opintojaan ja suoritti filosofian perustutkinnon kesäkuussa 1941.


title: René Thom

text: Thom pääsi toisella yrittämällään École normale supérieuren korkeakouluun vuonna 1943. Hän tutustui siellä matemaatikko Henri Cartaniin, ja tämä esitteli Thomille Bourbaki-ryhmää, johon kuului monia ranskalaisia huippumatemaatikkoja ja joka julkaisi useita tutkimuksia salanimellä Nicolas Bourbaki. Vuonna 1946 Thom siirtyi Strasbourgin yliopistoon jatkamaan työtään Cartanin alaisuudessa. Hän julkaisi ensimmäisen tieteellisen artikkelinsa 1949. Hänen väitöskirjansa valmistui 1951. Siinä Thom kehitti kobordismin perusteita.


title: René Thom

text: Ranskasta Thom lähti matkastipendin turvin Yhdysvaltoihin, missä hän tapasi muun muassa Alfred Einsteinin, Hermann Weylin ja Norman Steenrodin ja osallistui Kunihiko Kodairan järjestämään seminaariin. Ranskaan palattuaan hän opetti Grenoblen Joseph Fourier -yliopistossa 1953–1954 ja sitten Strasbourgin yliopistossa, josta hän sai professorinviran vuonna 1957. Samana vuonna hän oli vierailevana professorina Bonnin yliopistossa. Hän tutki tuona aikana topologiaa, erityisesti kobordismia ja transversaalisuutta, ja jatkoi väitöskirjansa aihepiirin tutkimuksia. Thom julkaisi artikkelin "Quelques propriétés globales des variétés differentiables", jossa hän rakensi kobordismin teoriaa ja jonka ansiosta hänet palkittiin Fieldsin mitalilla vuonna 1958.


title: René Thom

text: Thom opetti Strasbourgissa vuoteen 1963. Hän oli kuitenkin jo 1950-luvun lopulla – julkaistuaan tutkimuksen singulariteettiteoriasta – alkanut tuntea jäävänsä matematiikan kehityksestä jälkeen. Matematiikka kehittyi hänen mukaansa kohti abstraktia, kohti algebraa. Tästä syystä Thom päätti tutkia myös joitain konkreettisia geometrian aloja, kuten sädeoptiikkaa. Vuonna 1964 hän siirtyi Institut des Hautes Études Scientifiquesiin (IHES). Siellä hän vakuuttui siitä, ettei hänellä ollut enää paljonkaan sanottavaa puhtaasta matematiikasta, mutta siellä hän pystyi vapaammin ylittämään tieteenalojen rajoja. Thom myönsi myöhemmin, että matematiikassa hän tunsi jäävänsä erityisesti Alexander Grothendieckin varjoon.


title: René Thom

text: IHES:ssä Thom alkoi tutkia erityisesti topologian biologisia ja kielitieteellisiä sovelluksia. Hän valmisteli 1960-luvun lopulla kirjaansa "Stabilité structurelle et morphogénèse", joka julkaistiin lopulta 1972. Thom kuvailee kirjassaan tilanteita, joissa asteittain muuttuvat voimat johtavat niin sanottuun katastrofiin eli yllättävään muutokseen. Thomin kehittämää ajatusta kutsutaan katastrofiteoriaksi. Vuonna 1966 hän oli julkaissut jo artikkelin, jossa hän esitteli seitsemän peruskatastrofityyppiä. Thom kutsui IHES:iin tutkijoita kehittämään katastrofiteoriaa. Yksi näistä oli topologiaakin tutkinut Christopher Zeeman, joka keksi termin katastrofiteoria. Zeemanilla ja Thomilla oli kuitenkin runsaasti näkemyseroja katastrofiteorian suunnasta, vaikka Zeemanin popularisointitaitojen ansiosta teoria alkoi saada suosiota. Thomille katastrofiteoria ei ollut ennustava vaan selittävä. Hän jättikin muille teorian kvantitatiiviset tutkimukset.


title: René Thom

text: Thom kirja kohautti matemaatikkoja, ja monet alkoivat soveltaa katastrofiteorian ajatuksia biologiaan, sosiologiaan ja taloustieteeseen. Tulokset olivat kuitenkin vaihtelevia. Vaikka teorian laajempi merkitys jäikin epäselväksi, se on edesauttanut monien uusien matemaattisten teorioiden, kuten kaaosteorian, kehittämistä. Salvador Dalí maalasi aiheesta jopa taulun "Topological Abduction of Europe – Homage to René Thom" (1983). Taulussa näkyy seismisesti haljennutta maaperää sekä kaava, joka pyrkii kuvaamaan tapahtuneen.


title: René Thom

text: Thom sai vuonna 1974 Pariisin kaupungin tiedepalkinnon, ja vuonna 1990 hänet valittiin London Mathematical Societyn kunniajäseneksi. Eläkkeelle Thom oli jäänyt vuonna 1988.


title: René Thom

text: Thom oli naimisissa, ja hänellä oli vaimonsa Suzannen kanssa kolme lasta: Françoise, Elizabeth ja Christian. Thom kärsi viimeisinä vuosinaan vakavista sairauksista. Hänellä oli laaja valtimotulehdus. Se heikensi hänen verenkiertoaan, mikä johti lopulta jalan amputoimiseen ja muistinmenetykseen. Hän ei muistanut enää kuin lapsuusaikansa eikä tunnistanut edes omaa kuvaansa hänen tuotannostaan tehdyn CD-levyn kannesta.


title: René Thom

text: Thom kuoli Bures-sur-Yvettessä, lähellä Pariisia, lokakuussa 2002.


title: Luettelo Valko-Venäjän kansallispuistoista

text: Valko-Venäjällä sijaitsee viisi kansallispuistoa, joista kaksi kuuluu Unescon MAB-ohjelman biosfäärialueiden listalle. Lisäksi Brestin eteläpuolella sijaitsee kolmas MAB-biosfäärialue, jossa ei ole varsinaista kansallispuistoa, mutta joka on kansainvälisen merkityksensä vuoksi mainittu oheisessa taulukossa. Suunnitelmissa on yhdistää tämä siihen liittyvien vastaavien rajantakaisten alueiden kanssa Valko-Venäjän, Ukrainan ja Puolan yhteiseksi Läntisen Polesian biosfäärialueeeksi.


title: Thriller 25

text: Thriller 25 on Michael Jacksonin vuonna 1982 ilmestyneen "Thriller"-levyn uusi versio, joka sisältää kaikki alkuperäisen "Thrillerin" kappaleet sekä uudelleen miksattuja kappaleita eri laulajien kanssa laulettuina. Se ilmestyi Australiassa 8. helmikuuta 2008 ja maailmanlaajuisesti 11. helmikuuta 2008. Albumilta julkaistiin kaksi singleä, ”The Girl Is Mine 2008” ja ”Wanna Be Startin’ Somethin’ 2008”. "Thriller 25" -albumin mukana tulee DVD, joka sisältää kappaleiden ”Billie Jean”, ”Beat It” ja ”Thriller” musiikkivideot sekä ”Billie Jeanin” live-esityksen.


title: Thriller 25

text: Albumi myi maailmanlaajuisesti 3 miljoonaa kappaletta 12 viikossa julkaisun jälkeen. Levy sai hyviä arvosteluita yhdysvaltalaisilta lehdiltä, muun muassa Rolling Stone antoi sille täydet viisi tähteä.


title: Thriller 25

text: CD 1